Djokovic berdepan pengusiran, tak patuh syarat vaksinasi Australia

Novak Djokovic tidak ditahan di Australia, kata seorang pegawai tinggi negara itu tatkala pemain tenis lelaki nombor satu dunia itu berdepan pengusiran kerana tidak mematuhi peraturan vaksinasi Covid-19.

Bintang Serb itu masih dikenakan tahanan imigresen di sebuah hotel di Melbourne setelah perintah larangan kemasukan dikenakan terhadapnya Rabu lalu.

Kes itu akan dibawa ke mahkamah Isnin ini, seminggu sebelum aksi Terbuka Australia dilangsungkan.

Australia juga membatalkan visa kepada pemain Republik Czech Renata Voracova, lapor media tempatan.

Terkini, lebih banyak ketidaktentuan menyelubungi jadual kejohanan yang telah dimenangi Djokovic sebanyak sembilan kali. Kemenangan ke-10 akan menyaksikan dia menjadi pemain lelaki paling berjaya, dengan 21 Grand Slam.

Djokovic, yang mengatakan dia menentang vaksinasi, telah diberikan pengecualian perubatan untuk bermain dalam kejohanan itu atas sebab-sebab yang tidak dinyatakan, sehingga menimbulkan kemarahan ramai warga Australia.

Lebih daripada 90 peratus penduduk dewasa negara itu telah diberi vaksin sepenuhnya, tetapi mereka masih menghadapi sekatan apabila kes jangkitan meningkat.

Pengecualian terhadap Djokovic diberikan oleh dua panel perubatan bebas yang dianjurkan oleh Badan Tennis Australia, pihak yang mengendalikan acara itu, dan negeri Victoria.

Tetapi pada Rabu, pegawai Pasukan Sempadan Australia (ABF) berkata pemain berusia 34 tahun itu “gagal memberikan bukti yang sesuai” di Lapangan Terbang Melbourne. – Agensi


2,516 kes baharu, 11 kematian

Jumlah kematian akibat komplikasi Covid-19 dalam tempoh 24 jam semalam (Selasa, 22 November 2022), kekal tinggi berbanding sebelum ini apabila 11 pesakit meninggal dunia, menurut data Kementerian Kesihatan (KKM), hari ini.

Daripada jumlah itu tujuh kematian berlaku di luar fasiliti kesihatan atau brought in death (BID).

Tiga kes kematian direkodkan di Sabah (termasuk dua kes BID); Sarawak dua kes (satu BID) dan masing-masing satu di Johor (BID); Kedah, Melaka, Pahang, Perak (BID) dan Selangor (BID).

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,620 kes, termasuk 7,794 kes BID.

Sementara itu, jangkitan harian Covid-19 dalam tempoh 24 jam semalam juga meningkat sedikit apabila mencatat 2,516 kes baharu berbanding 2,121 kes direkodkan pada Isnin.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,971,936 kes, dengan 4,908,313 pesakit telah sembuh, termasuk 2,643 yang pulih semalam.

Menurut data laman sesawang Github KKM, daripada jumlah jangkitan baharu itu, 1,728 kes melibatkan individu yang telah menerima suntikan dos penggalak; 525 kes (penerima dua dos); 245 kes (individu tidak divaksinasi); dan 18 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,003 kes masih aktif, turun semula berbanding 27,141 yang dilaporkan sehingga Isnin.

Daripada jumlah itu, 24,071 pesakit masih menjalani kuarantin di rumah (25,149 pesakit pada Isnin); dan 1,839 dirawat di hospital, turun semula berbanding 1,900 pada Isnin.

Seramai 93 pesakit dimasukkan ke unit rawatan rapi (92 pada Isnin), dengan 59 daripadanya memerlukan alat bantuan pernafasan (58 pada Isnin).

Berikut adalah jumlah kes harian setiap negeri semalam, serta kumulatif positif sejak Januari 2020:


NGO anti-rasuah kata lantik anak salah, Anwar kena perbetulkan

Keputusan melantik anak Perdana Menteri (PM) sebagai penasihat ekonomi dan kewangan menghantar isyarat yang salah.

Sebuah pertubuhan bukan kerajaan (NGO) anti-rasuah, Transparency International Malaysia (TI-M) menyifatkan langkah Datuk Seri Anwar Ibrahim melantik anaknya, Nurul Izzah boleh dilihat sebagai kembalinya amalan kronisme dan nepotisme di negara ini.

“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.

“Persepsi hari ini ialah kronisme telah kembali dan nepotisme telah menyelinap masuk, dan ini tidak baik,” kata Presidennya Muhammad Mohan dipetik laporan Malaysiakini.

Muhammad berkata demikian kepada media selepas membentangkan laporan Indeks Persepsi Rasuah (CPI) TI-M 2022 di Kelab Diraja Selangor hari ini.

Nurul Izzah menjadi perhatian selepas memberitahu media bahawa Anwar melantik beliau sebagai Penasihat Kanan Ekonomi dan Kewangan di Kementerian Kewangan sejak 3 Januari lalu.

Bagaimanapun beberapa pihak termasuk daripada Pakatan Harapan (PH) sendiri tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Tidak pernah ada dalam pentadbiran Perdana Menteri sebelum ini melantik ahli keluarga untuk berada dalam kerajaan, bagaimanapun dalam kerajaan campuran PH dan Barisan Nasional (BN) ia dikecualikan.

Semalam, Pengerusi Perikatan Nasional Tan Sri Muhyiddin Yassin, berkata sejak mula lagi selepas dilantik menjadi PM, Anwar sudah mengkhianati rakyat apabila melantik anak muridnya yang berdepan kes rasuah di mahkamah sebagai timbalannya demi untuk membalas budi sokongan yang diberikan.

“Kerajaan PH-BN pimpinan Anwar tidak bermula dengan langkah yang betul dari awal lagi. Janji tatakelola yang baik telah dikhianati apabila Anwar melantik Datuk Seri Ahmad Zahid Hamidi yang sedang berhadapan tuduhan jenayah, termasuk rasuah di mahkamah, sebagai Timbalan Perdana Menteri (TPM),” katanya lagi.


Kematian di AS cecah 900,000

Didorong oleh varian Omicron yang pantas menular, angka kematian akibat komplikasi Covid-19 di Amerika Syarikat (AS) kini mencecah 900,000, menurut data dari Universiti Johns Hopkins, kurang dua bulan selepas negara itu melepasi 800,000 kematian.

Angka yang dicatat pada Jumaat menyusul 13 bulan usaha vaksinasi AS dibelenggu maklumat salah dan perbalahan politik, walaupun suntikan itu terbukti selamat dan sangat berkesan dalam mencegah penyakit serius dan kematian.

“Ia adalah angka yang tinggi secara astronomi,” kata Dr Ashish K Jha, Dekan Sekolah Kesihatan Awam Universiti Brown.

“Jika anda memberitahu kebanyakan rakyat Amerika dua tahun lalu ketika wabak ini semakin berleluasa bahawa 900,000 rakyat Amerika akan mati dalam beberapa tahun akan datang, saya fikir kebanyakan orang tidak akan mempercayainya.”

Walaupun gelombang ganas Omicron meredakan cengkamannya di AS – dengan kes baharu Covid-19 menurun di 49 daripada 50 negeri di negara itu – purata kematian dicatat adalah lebih daripada 2,400 sehari, tahap tertinggi sejak musim sejuk yang lalu.

AS merekodkan angka kematian Covid-19 tertinggi berbanding negara-negara lain di dunia. Bagaimanapun, jumlah sebenar kematian secara langsung atau tidak langsung akibat Covid-19 dianggap jauh lebih tinggi.

“Kita telah memandang rendah wabak ini dan kita kurang bersedia untuk melindungi diri,” kata Dr Joshua M Sharfstein, seorang profesor kesihatan awam di Sekolah Kesihatan Awam Johns Hopkins Bloomberg.

Memandangkan Covid-19 telah menjadi salah satu daripada tiga penyebab utama kematian di AS, di sebalik jantung dan kanser, pakar kesihatan kecewa kerana pembuat dasar AS dilihat kehabisan idea dalam memastikan orang ramai mendapatkan suntikan vaksin.

Sehingga kini, 64 peratus rakyat Amerika, atau kira-kira 212 juta orang, telah diberi vaksin sepenuhnya, menurut Pusat Kawalan dan Pencegahan Penyakit (CDC) AS.

Apabila program vaksin dilancarkan di AS pada pertengahan Disember 2020, jumlah kematian sekitar 300,000. Ia melonjak kepada 600,000 pada pertengahan Jun 2021 dan 700,000 pada 1 Oktober, sebelum mencapai 800,000 pada 14 Disember.

100,000 kematian terkini merangkumi kedua-dua varian Delta dan Omicron, yang terakhir mula merebak dengan cepat pada Disember dan dengan pantas menjadi dominan di AS.

Walaupun Omicron telah terbukti kurang berkemungkinan menyebabkan jangkitan teruk berbanding Delta, lebih ramai orang yang dijangkiti Omicron menyumbang kepada jumlah kematian yang tinggi. – Rauters


Janji kuota 30 peratus kepada Wanita UMNO dimungkiri Zahid, kata perwakilan

Seorang perwakilan Wanita UMNO membangkitkan isu berhubung janji kuota 30 peratus wanita sebagai calon Pilihan Raya Umum Ke-15 (PRU-15) lalu.

Janji tersebut tidak ditunaikan Presiden UMNO, Datuk Seri Ahmad Zahid Hamidi dan isu tersebut dibangkitkan Ketua Wanita UMNO Bahagian Lumut, Sabariah Zakaria yang menegaskan sayap itu masih ingat dengan janji terbabit.

Katanya, Wanita UMNO tidak lupa dengan janji itu kerana ia dibuat secara terbuka.

“Hingga ke saat akhir, janji tidak tertunai. Wanita bukan saja tak dapat kuota 30 peratus, malah Ketua Wanita UMNO yang menang bergaya pun tak dapat menjadi Menteri!.

“Ini satu tindakan yang sangat mengecewakan dan bahaya terutama bagi tahun pemilihan,” katanya pada perbahasan Perhimpunan Agung Wanita UMNO, hari ini.

Sabariah berkata, tindakan presiden itu sangat mengecewakan Wanita UMNO.

“Banyak pepatah Melayu yang boleh kita jadikan bidalan untuk perkara ini, contohnya seperti – Kerbau dipegang pada tali, manusia dipegang pada janji, hati hancur bagai kaca terhempas ke batu, lidah tidak bertulang dan pepatah paling bahaya ialah ada ubi ada batas….

“Wanita dengan ini mendesak Presiden untuk memperhalusi hal ini. Jangan UMNO dilihat sebagai parti yang mengamalkan diskriminasi gender,” katanya dipetik laporan BH hari ini.

Beliau menegaskan Wanita UMNO jangan hanya dilihat sebagai jentera untuk bekerja saja dan dibuat seperti ‘habis manis sepah dibuang.

“Jangan pandang rendah pada wanita. Wanita sentiasa ingat Janji-janji manis, lagi-lagi yang tidak ditunaikan,” katanya.

Beliau juga menyatakan Wanita UMNO memang terasa hati dengan apa yang berlaku pada kempen pilihan raya.

“Begitu penatnya kita bekerja, tapi ada kalanya usaha kita dipandang remeh, suara kita diletak ke tepi dan perjuangan kita dipandang sepi.

“Namun kepada Allah kita serahkan segalanya kerana perjuangan Wanita bukan kerana apa, siapa atau kenapa… perjuangan Wanita adalah didasarkan kepada rasa cinta yang jika dikhianati, akan membawa padah kepada yang empunya diri,” katanya lagi.

Dalam pada itu, Sabariah juga membangkitkan berhubung kerjasama dengan DAP yang terpaksa diterima dengan berat hati.

“Tidak pernah terfikir oleh kita bahawa pada satu masa UMNO dan DAP, dua parti yang sangat bertentangan akan membentuk Kerajaan.

“UMNO yang ektremis Melayu, Islam dan DAP yang ektremis kesamarataan semua bangsa di Malaysia, akhirnya duduk bersama di bawah seliaan Perdana Menteri dari PKR,” katanya.


Perutusan penuh Perdana Menteri susulan kemelut politik negara (4 Ogos 2021)

Perutusan khas YAB Tan Sri Dato’ Haji Muhyiddin bin Haji Mohd Yassin Perdana Menteri 4 Ogos 2021

Assalamu’alaikum wa rahmatullahi wa barakatuh dan salam sejahtera

Apa khabar semua? Saya harap saudara dan saudari sekalian sihat wal afiat.

Terlebih dahulu saya ingin memohon maaf kepada saudara dan saudari sekalian kerana dalam keadaan negara kita sedang berhadapan dengan cabaran besar menangani pandemik Covid-19, saya terpaksa tampil menjelaskan kedudukan Kerajaan Perikatan Nasional dan keabsahan saya sebagai Perdana Menteri.

Semalam saya telah menerima warkah daripada Kebawah Duli Yang Maha Mulia Seri Paduka Baginda Yang di-Pertuan Agong yang
memaklumkan kepada saya terdapat lapan orang Ahli Parlimen UMNO telah menulis surat kepada Yang Dipertua Dewan Rakyat bahawa mereka telah menarik sokongan kepada saya.

Di dalam warkah ini, Kebawah Duli Yang Maha Mulia Seri Paduka Baginda Yang di-Pertuan Agong telah memetik dua peruntukan dalam
Perlembagaan Persekutuan.

Pertama, Perkara 43 (2) (a) iaitu:

“Yang di-Pertuan Agong hendaklah terlebih dahulu melantik sebagai Perdana Menteri untuk mempengerusikan Jemaah Menteri seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu”; dan

Kedua, Perkara 43 (4) iaitu:

“Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Yang di-Pertuan Agong”.

Sehubungan itu, saya telah dititah menghadap oleh Kebawah Duli Yang Maha Mulia Seri Paduka Baginda Yang di-Pertuan Agong pada jam 11.00 pagi hari ini.

Dalam majlis menghadap pagi ini, saya telah menyembah maklum kepada Kebawah Duli Yang Maha Mulia Seri Paduka Baginda Yang di-Pertuan Agong bahawa saya telah menerima sejumlah surat akuan daripada AhliAhli Dewan Rakyat yang meyakinkan saya bahawa saya masih mempunyai kepercayaan majoriti Ahli Dewan Rakyat pada masa ini.

Sehubungan itu, peletakan jawatan saya di bawah Perkara 43(4) Perlembagaan Persekutuan adalah tidak berbangkit.

Namun, saya juga sedar bahawa kedudukan saya sebagai Perdana Menteri seringkali dipersoalkan.

Maka, saya telah menyembah maklum kepada Kebawah Duli Yang Maha Mulia Seri Paduka Baginda Yang di-Pertuan Agong bahawa saya akan menentukan keabsahan saya sebagai Perdana Menteri di Parlimen.

Suatu usul undi percaya kepada saya akan dibentangkan di Dewan Rakyat ketika Dewan Rakyat bersidang pada bulan September.

Melalui cara ini, kedudukan saya sebagai Perdana Menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.

Alhamdulillah, Ke bawah Duli Yang Maha Mulia Seri Paduka Baginda Yang di-Pertuan Agong telah memperkenankan cadangan saya ini.

Sementara itu, Jemaah Menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat dan negara, khususnya dalam menangani pandemik Covid-19.

Saya akan memastikan program vaksinasi yang sedang berjalan pada masa ini tidak akan terganggu dan terus dilaksanakan mengikut jadual.

Begitu juga bantuan-bantuan yang telah diumumkan oleh kerajaan akan dapat diterima oleh rakyat tanpa sebarang halangan.

Saya menyeru kepada semua penjawat awam, khususnya para frontliners, agar terus tabah melaksanakan tugas dan tanggungjawab anda tanpa terganggu dengan kemelut politik yang sengaja dicetuskan oleh pihak-pihak tertentu yang cuba menangguk di air yang keruh.

Saya tahu bahawa mereka kurang senang dengan ketegasan saya untuk tidak melayan beberapa tuntutan mereka. Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah.

Saya juga telah dituduh menderhaka kepada Raja sedangkan apa yang saya lakukan adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.

Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada Raja dan Negara serta memelihara, melindungi dan mempertahankan Perlembagaan.

Saya doakan agar rakyat dan negara kita terus dilindungi oleh Allah s.w.t dan kepada-Nya jua lah kita berserah.

Faiza azamta fa tawakkal ala Llah.

Wabillahi al-taufik wal hidayah wassalamu’alaikum wa rahmatullahi wa barakatuh.


Enggan ditunggang Anwar, Amanah tolak cadangan bergabung dengan PKR

Parti Amanah menolak sebarang cadangan penggabungan dengan PKR atas alasan tidak mahu jadi kuda tunggangan kepada Ketua Pembangkang, Datuk Seri Anwar Ibrahim.

Penolakan ke arah sebarang usaha untuk menggabungkan itu disahkan Timbalan Presiden Amanah sendiri, Salahuddin Ayub yang dipetik dalam laporan media hari ini.

“Ya. Kalau ada (cadangan) baru boleh kita ambil kira dan bincang.

“Ini entah daripada mana datang saya pun tak tahu,” katanya dipetik laporan portal Malaysiakini.

Terdahulu, media semalam melaporkan Anwar berkata cadangan penggabungan itu sudah dikemukakan, namun belum dibincangkan tetapi tidak menolak sebarang usaha ke arah penggabungan tersebut.

Anwar yang juga pengerusi Pakatan Harapan (PH) bagaimanapun tidak mendedahkan butiran lanjut.

Bagaimanapun, ketika ditanya berkaitan perkara itu, Salahuddin berkata dia tidak pasti jika Anwar menerima cadangan berkaitan daripada mana-mana pihak.

Penganalisis politik Wong Chin Huat sebelum ini mencadangkan penggabungan PKR-Amanah selepas PH kalah teruk semasa Pilihan Raya Negeri (PRN) Melaka.

Hujahnya, penggabungan itu akan menjadikan mereka parti terbesar dalam Dewan Rakyat, sekali gus menolak propaganda PH dikuasai DAP.

Untuk rekod, Amanah merupakan parti serpihan daripada PAS yang ditubuhkan pada September 2015 dan diketuai Presidennya, Mohamad Sabu.

Anwar dipersalahkan dalam PRN Melaka kerana keputusannya meletak calon ‘katak berprinsip’ sehingga mengundang kecaman rakan parti komponen PH, DAP dan Amanah.

Malah, akar umbi DAP dan Amanah juga sudah berani secara terbuka mendesak supaya Anwar berundur bagi digantikan dengan calon Ketua Pembangkang yang lebih berwibawa dan berkemampuan mengemudi gabungan parti pembangkang itu.


Caruman kepada isteri secara sukarela dan suami tidak wajib bayar: Perkeso

Cadangan pelaksanaan Skim Keselamatan Sosial Suri Rumah (SKSSR) dalam Rang Undang-Undang Keselamatan Sosial Suri Rumah 2022 adalah secara sukarela kepada semua suri rumah di Malaysia dan para suami tidak wajib mencarum untuk isteri mereka.

Pertubuhan Keselamatan Sosial (Perkeso) dalam kenyataan memaklumkan menerusi draf rang undang-undang yang dibentangkan untuk bacaan kali pertama oleh Menteri Sumber Manusia Datuk Seri M. Saravanan di Dewan Rakyat semalam, ia menyatakan bahawa suami hanya wajib membayar caruman untuk isterinya jika memilih untuk berbuat demikian dan perlu memaklumkan kepada Perkeso, lapor Bernama.

“Dalam situasi ini, ia boleh menjadi suatu kesalahan kepada suami jika gagal membayar caruman berkenaan. Sabit kesalahan, suami boleh didenda tidak melebihi RM10,000 atau dipenjara tidak melebihi dua tahun atau kedua-duanya sekali.

“Bagaimanapun, jika pasangan tersebut telah bercerai atau suami terbabit tidak mampu membayar caruman isterinya akibat hilang punca pendapatan atau seumpamanya, maka komitmen beliau untuk membayar caruman adalah terbatal,” menurut kenyataan itu, malam ini.

Perkeso juga menjelaskan isteri atau suri rumah tersebut boleh membayar caruman SKSSR secara sukarela atau bayaran caruman tersebut juga boleh dibuat oleh mana-mana pihak ketiga.

Bagi suami yang tidak memilih untuk membayar caruman SKSSR untuk isteri atau suri rumah yang tidak mempunyai suami, caruman berkenaan boleh dibayar sendiri oleh wanita tersebut atau pihak ketiga kepada Perkeso.

Sehubungan itu, kenyataan tersebut memaklumkan laporan berita yang diterbitkan oleh beberapa media tempatan termasuk menerusi platform dalam talian mengenai kegagalan suami membayar caruman Perkeso isteri yang juga suri rumah boleh dikenakan denda atau hukuman penjara adalah tidak tepat.

Memandangkan laporan berita tersebut tidak tepat dan boleh mengelirukan orang ramai, Perkeso menggesa media yang berkenaan untuk mengambil tindakan segera dengan menyiarkan ralat berhubung laporan yang telah diterbitkan.

Semalam, Rang Undang-Undang Keselamatan Sosial Suri Rumah 2022 yang bertujuan mengadakan peruntukan bagi keselamatan sosial kepada suri rumah berinsurans dalam bentuk faedah tertentu, meningkatkan kesihatan, keselamatan, kebajikan dan kesejahteraan suri rumah, dibentang untuk bacaan kali pertama di Dewan Rakyat.

Menurut rang undang-undang itu, satu skim akan diwujudkan bagi tujuan berkenaan yang dikenali sebagai SKSSR selain menyebut suri rumah yang mencarum dalam skim itu berhak mendapat faedah hilang upaya seperti faedah perubatan, faedah hilang upaya kekal elaun layanan sentiasa, pencen penakat dan faedah pengurusan mayat.


PRN Melaka: Faiz sahkan peringkat akhir rundingan Bersatu-PAS-UMNO

Ahli Majlis Pimpinan Tertinggi (MPT) Bersatu, Dr Muhammad Faiz Na’aman menasihatkan pemimpin UMNO supaya tidak membuat kenyataan mendahului proses rundingan yang sedang diusahakan Naib Presiden UMNO Datuk Seri Ismail Sabri Yaakob dengan kepimpinan Perikatan Nasional (PN), termasuk Bersatu.

Beliau memberi contoh ketika Presiden UMNO Datuk Seri Ahmad Zahid Hamidi menyatakan parti itu akan bergerak solo pada Pilihan Raya Negeri (PRN) Melaka, dan tidak mahu bekerjasama dengan PN, termasuk PAS dan Bersatu.

“Selepas kenyataan itu, UMNO kemudian membuat keputusan menerima PAS dan bersedia pula meneruskan rundingan dengan parti dalam kerajaan Pusat termasuk Bersatu,” katanya sambil menjelaskan kenyataan seperti itu menyebabkan rakyat keliru.

Memetik kenyataannya kepada BH, Dr Muhammad Faiz mengesahkan rundingan Bersatu,UMNO dan PAS diusahakan Ismail Sabri yang juga Perdana Menteri sudah masuk ke fasa akhir sebelum hari penamaan calon PRN Melaka pada 8 November ini.

“Rundingan peringkat akhir dengan tarikh penamaaan calon PRN Melaka yang tinggal seminggu sahaja lagi turut menjadi ujian terhadap pengaruh Perdana Menteri, menjadi orang tengah yang efektif. Ahli MPT Bersatu tidak berpandangan negatif terhadap apa yang cuba diusahakan Perdana Menteri.

“Sudah tentu kita harapkan yang terbaik dan kita akan cari jalan supaya tiada pertembungan tiga penjuru. Saya yakin Abah (Muhyiddin) dan pasukan PN bersikap tangan terbuka.

“Kalau nak berunding, berundinglah, jangan sampai ada kenyataan (pemimpin UMNO) yang awal-awal kata pergi solo. Itu yang rakyat keliru, kata nak pergi solo tetapi selepas itu terima pula PAS dan kemudian nak berunding balik (dengan Bersatu),” katanya.

Semalam, Ismail Sabri berkata beliau diberi mandat oleh UMNO untuk berbincang dengan parti di dalam kerajaan bagi mengelak pertembungan tiga penjuru pada PRN Melaka 20 November ini.

Mengenai kerjasama Bersatu dan PAS dalam PRN itu, Dr Muhammad Faiz berkata isu yang berbangkit hanya penggunaan lambang parti.

Namun, beliau melihat Presiden PAS, Datuk Seri Abdul Hadi Awang lebih cenderung untuk menggunakan lambang PN dan tidak membantah apa juga ketetapan yang dibuat secara bersama.

Bagaimanapun katanya, Timbalan Presiden PAS, Datuk Seri Tuan Ibrahim Tuan Man dilihat mempunyai pandangan berbeza daripada ketetapan yang telah dibuat secara musyawarah.

“Dalam PAS ada juga pendapat yang berbeza mengenai pengunaan lambang. Bagi saya, kita perlu fikir secara logik selama berdekad PAS bertanding di Melaka, tak pernah menawan negeri itu dengan lambangnya.

“PAS kena faham, jangan jadikan ukuran keahlian dan jentera yang cuba dipaparkan UMNO sebagai pemberat untuk PAS nak bertaut dengan UMNO.

“Kena tengok pandangan masyarakat umum, lagipun PRN Melaka bukannya disebabkan oleh Bersatu. Kalau pertimbangan sekelompok dalam PAS masih nak bertaut dengan pengaruh UMNO, saya takut mereka silap pertimbangan pada PRN nanti,” katanya.

Selasa lalu, Pengerusi PN Tan Sri Muhyiddin Yassin, berkata Bersatu, PAS dan Gerakan sepakat untuk bertanding pada PRN Melaka menggunakan lambang PN sebagaimana yang diputuskan mesyuarat khas Majlis Tertinggi gabungan berkenaan yang diadakan sehari sebelum itu.

Khamis lalu pula, Majlis Tertinggi UMNO membuat ketetapan meneruskan kerjasama dengan PAS, dengan syarat parti itu mesti menggunakan logo sendiri, bukan lambang PN.

PAS dijangka membuat keputusan berhubung tawaran kerjasama UMNO itu hari ini.


PAS minta Zahid tak pertaruh nasib Melayu, Islam di Melaka

PAS meminta Presiden UMNO Datuk Seri Ahmad Zahid Hamidi agar tidak mempertaruhkan nasib politik Melayu, Islam di Melaka dengan bertanding sendirian pada Pilihan Raya Negeri (PRN) 20 November ini.

Ahli Jawatankuasa PAS Pusat, Datuk Mohd Khairuddin Aman Razali berkata, Zahid sepatutnya mengambil peluang pada PRN kali ini untuk bersama-sama dengan semua parti Melayu, Islam yang lain.

“Maaf Datuk Seri (Zahid). Berundinglah. Jangan dipertaruhkan nasib politik Melayu Islam di Melaka hanya kerana keyakinan UMNO telah kembali pulih.

“Inilah masanya untuk semua parti Melayu Islam duduk bersama memimpin umat,” tulis Khairuddin di ruangan komen di Facebook Zahid.

Dalam hantaran tersebut, Zahid berkata, secara umumnya persepsi negatif rakyat terhadap UMNO sudah berubah selepas Pilihan Raya Umum Ke-14 (PRU14).

“Dulu sebahagian rakyat digoda dengan pelbagai janji manis dan hasutan politik kebencian terhadap UMNO. Hari ini orang Melaka sudah merasai dan mengetahui natijah politik tipu daya yang merosakkan seperti itu.

“Maka PRN Melaka langkah pertama untuk rakyat Malaysia memperbetulkan keadaan dan ‘restore’ (kembalikan) kemakmuran. Insya-ALLAH Melaka akan memilih UMNO dan BN kerana itulah kestabilan dan kemakmuran yang dirindui,” tulis Zahid.


Pembuat bom Sayyaf masih hidup

Kawasan KeseAbu lamatan Khas Pantai Timur Sabah (ESSCom) hari ini mengesahkan pembuat bom yang juga sub ketua kumpulan Abu Sayyaf, Mudzrimar atau Mundi Sawadjaan, yang dilaporkan ditembak mati di Filipina Mei lalu, masih hidup.

Komander ESSCom Deputi Komisioner Hamzah Ahmad berkata status Mudzrimar yang dikehendaki di ESSCom, disahkan hasil perkongsian maklumat daripada pasukan keselamatan Filipina melibatkan Joint Task Force Sulu (JTFS) serta Western Mindanao Command (J2 WESTMINCOM).

“Mudzrimar atau Mundi Sawadjaan disahkan masih hidup susulan beberapa siri pertempuran dan pertembungan pihak pasukan keselamatan Filipina dengan suspek sejak Julai 2021,” katanya lapor Bernama.

Hamzah berkata susulan itu, Mudzrimar yang dikeluarkan dalam senarai individu dikehendaki ESSCom pada tahun lalu kini disenaraikan semula sebagai suspek dikehendaki membabitkan kes penculikan untuk wang tebusan di Zon Selamat Timur Sabah (ESSZone).

Muzdrimar juga merupakan anak saudara kepada pemimpin kanan Abu Sayyaf iaitu Hatib Hajan Sawadjaan, dan selain itu mempunyai kepakaran membuat bom serta perancang letupan bagi beberapa insiden di Jolo, Filipina pada tahun 2020, termasuk insiden letupan bom di ‘The Our Lady Of Mount Carmel Cathedral Jolo’.

Baru-baru ini tercetus persoalan berikutan kenyataan ESSCom menyenaraikan semula Mudzrimar antara 20 suspek warga Filipina dikehendaki terkini sedangkan dia dilaporkan telah ditembak mati.


Perhimpunan kumpulan luar tabii di Sogo, polis tahan lapan individu

Polis menahan lapan individu yang menyertai perhimpunan berkaitan hak-hak LGBTQ (lesbian, gay, biseksual, transgender dan kelompok yang mempersoal identiti seksual diri) di pekarangan kompleks beli-belah SOGO di sini pada Sabtu lepas.

Terdahulu, sebuah kumpulan muzik luar negara, The 1975 mencetuskan kontroversi ekoran aksi luar tabii bercium lelaki dengan lelaki dalam sebuah konsert yang diadakan di Sepang.

Ketua Polis Kuala Lumpur Datuk Mohd Shuhaily Mohd Zain berkata kesemua yang ditahan itu berumur lingkungan 18 hingga 56 tahun.

Beliau berkata hasil siasatan mendapati mereka ialah ahli ‘The Ahmadi religion of peace and light’ (The Ahmadi) yang berfahaman hukuman ke atas manusia hanya boleh dijatuhkan oleh Tuhan, menurut laporan Bernama.

“Kebanyakan individu yang ditahan telah menyertai kumpulan ini hampir dua tahun. Seorang daripada yang ditahan juga didapati melakukan kesalahan pada awal bulan lepas di Masjid Putrajaya kerana mengedarkan risalah The Ahmadi.

Mengulas sama ada The Ahmadi itu satu bentuk pemujaan (cult), beliau berkata perkara itu perlu dirujuk kepada Jabatan Agama Islam Wilayah Kuala Lumpur (JAWI) bagi menentukan sama ada ajaran itu telah diharamkan.

Menurutnya JAWI telah membuka kertas siasatan untuk melihat isu berkenaan secara terperinci dalam konteks agama dan sebagainya.
“Kes disiasat di bawah Seksyen 186 Kanun Keseksaan, Seksyen 14 Akta Kesalahan-kesalahan Kecil 1955, dan Seksyen 9(5) Akta Perhimpunan Aman 2012,” katanya.

Sementara itu, Mohd Shuhaily berkata polis menerima 13 laporan polis berkaitan kes penipuan skim pelaburan Personal Banc melibatkan kerugian lebih RM8 juta bagi tempoh Februari lepas hingga Julai.

Beliau berkata pelabur dalam skim berkenaan telah membuat laporan polis selepas mereka gagal menerima pulangan dijanjikan.

“Siasatan yang dijalankan mendapati kebanyakan pelabur mengetahui mengenai skim tersebut di media sosial. Antara kerugian terendah ditanggung pelabur ialah RM50,000, manakala kerugian tertinggi untuk satu pelabur sebanyak RM3.25 juta.

“Kesemua 13 laporan ini ialah di Brickfield iaitu satu laporan dengan kerugian RM250,000, tiga di Cheras (RM800,000), lima di Sentul (RM4.1 juta), satu di Putrajaya (RM331,000) dan tiga di Wangsa Maju (RM2.9 juta).

Beliau berkata skim pelaburan itu dianjurkan Syarikat Personal Banc Berhad yang menawarkan dividen 20 hingga 30 peratus sebulan bagi setiap pelaburan pokok.

Menurutnya siasatan bagi kes itu masih berjalan dan sindiket bagi skim tersebut dipercayai berpangkalan dalam negara.

“Tangkapan belum ada lagi, bagaimanapun suspek telah dikenal pasti dan polis sedang menunggu beberapa laporan pakar bank dan sebagainya untuk mengesahkan perkara itu.

“Kita akan buat tangkapan apabila maklumat dan bukti cukup, kes ini disiasat di bawah Seksyen 420 Kanun Keseksaan kerana kesalahan menipu,” katanya.


Kes baharu turun, enam negeri rekod peningkatan

Jumlah jangkitan baharu Covid-19 dalam tempoh 24 jam sehingga 12 tengah hari tadi turun kepada 9,751 kes berbanding 9,890 kes yang direkodkan semalam, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini, beliau berkata jumlah itu menjadikan keseluruhan kes sejak pandemik Covid-19 melanda negara awal tahun lalu kepada 2,323,478 kes.

Berdasarkan statistik yang dikeluarkan Kementerian Kesihatan Malaysia (KKM), dalam tempoh 24 jam itu enam negeri merekodkan peningkatan kes baharu.

Selangor mencatat jangkitan baharu tertinggi apabila merekodkan 1,796 kes hari ini berbanding 1,402 semalam, diikuti Kelantan sebanyak 1,052 kes hari ini (1,032 semalam.

Kedah pula merekodkan 678 kes hari ini berbanding 503 kes semalam, diikuti Kuala Lumpur (313 kes hari ini, 250 semalam); Negeri Sembilan (243 hari ini, 180 semalam); dan Labuan (dua kes hari ini, sifar kes semalam).


Polis terima 2 laporan berita palsu pelajar meninggal kerana vaksin

Polis Perak hari ini menerima dua laporan polis berhubung berita palsu kononnya dua pelajar sekolah di negeri itu meninggal dunia selepas menerima suntikan Covid-19.

Kedua-dua laporan itu dibuat oleh Pegawai Pendidikan Kesihatan Daerah Ipoh, dan Pengetua Sekolah Menengah Kebangsaan (SMK) Tasek Damai, Ipoh, berkaitan ketidakpuasan hati terhadap dakwaan kematian dua pelajar SMK Tasek Damai, adalah disebabkan suntikan vaksin Covid-19.

Ketua Polis Perak, Datuk Mior Faridalathrash Wahid berkata susulan itu kertas siasatan dibuka mengikut Seksyen 504 Kanun Keseksaan iaitu dengan sengaja mengaibkan dengan niat membangkitkan pecah keamanan, selain Seksyen 505(b) kanun sama kerana menyebabkan ketakutan atau kegentaran awam.

“Siasatan awal mendapati kematian kedua-dua pelajar sekolah itu disahkan sebelum Program Imunisasi Covid-19 Kebangsaan (PICK) bagi golongan remaja dilaksanakan di Perak iaitu bermula 20 September lalu,” katanya dalam kenyataan hari ini.

Menurutnya mangsa pertama merupakan seorang pelajar Melayu Tingkatan Lima yang meninggal dunia pada 18 Ogos 2021 di Hospital Raja Perempuan Bainun (HRPB), Ipoh akibat masalah kesihatan iaitu kencing manis dan positif Covid-19.

“Pelajar ini juga masih belum menerima suntikan vaksin Covid-19,” katanya.

Beliau berkata pelajar kedua adalah lelaki Melayu Tingkatan Lima yang meninggal dunia pada 17 September 2021 di HRPB akibat masalah jantung berlubang, dan mangsa juga belum menerima suntikan vaksin Covid-19.

Mior Faridalathrash berkata kematian kedua-dua pelajar itu disahkan sebelum PICK Remaja dilaksanakan di Perak bermula 20 September lalu.

“Pihak polis sedang menjalankan siasatan terhadap laporan yang diterima. Kes disiasat di bawah Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan dan Seksyen 505(B) Kanun Keseksaan kerana menyebabkan ketakutan atau kegentaran awam atau kepada mana-mana golongan awam,” katanya.

Terdahulu, tular klip video berdurasi satu minit 38 saat memaparkan seorang wanita sedang berucap kepada sekumpulan individu sebagai tanda solidariti untuk menuntut hak pelajar sekolah tidak diwajibkan mengambil vaksin COVID-19.

Dalam ucapannya, wanita itu mendakwa berlaku dua kes kematian pelajar SMK Tasek Damai disebabkan vaksin, selain dua lagi pelajar di lokasi berlainan termasuk di Lahad Datu, Sabah, serta dua lagi remaja di Ipoh yang kononnya mengalami alahan serius selepas divaksin.


Taliban gantung mayat penculik, peringatan kepada penjenayah

Pihak berkuasa Taliban di bandar Herat, barat Afghanistan menembak mati empat lelaki dipercayai penculik, sebelum menggantung mayat mereka untuk tontonan dan peringatan kepada umum.

Timbalan Gabenor Herat, Sher Ahmad Ammar berkata kumpulan itu menculik seorang ahli perniagaan tempatan dan anaknya dan cuba membawa mereka keluar dari bandar itu, sebelum bertembung dengan tentera Taliban yang melakukan sekatan di sekeliling bandar itu.

Berlaku tembak menembak menyebabkan empat penculik itu terbunuh, manakala seorang anggota tentera Taliban cedera.

“Mayat mereka dibawa dan digantung di dataran utama di tengah bandar untuk menjadi teladan dan peringatan kepada kumpulan penculik lain,” katanya.

Ahli perniagaan dan anaknya bagaimanapun, diselamatkan.

Seorang penduduk Mohammad Nazir berkata dia sedang membeli makanan berhampiran Dataran Mostofit apabila mendengar pengumuman menerusi pembesar suara untuk meminta orang ramai berkumpul.

“Apabila saya keluar, saya melihat mereka membawa mayat menggunakan trak pikup sebelum menggantung menggunakan kren,” katanya.

Klip video dan gambar mayat tergantung dengan tulisan ‘ini adalah hukuman kepada penculik’ dikongsi secara meluas di media sosial.

Tiga mayat penculik yang lain dikatakan digantung di tempat lain sekitar bandar itu.

Ketika temu bual dengan Associated Press minggu ini, pemimpin kanan Taliban Mullah Nooruddin Turabi berkata kumpulan itu akan mengembalikan hukuman mati dan potong tangan terhadap pesalah mengikut jenayah yang dilakukan.

Walaupun mendapat kecaman antarabangsa, Taliban mengatakan mereka akan terus melaksanakan hukuman cepat dan berat kepada penjenayah untuk mencegah rompakan, pembunuhan dan penculikan yang berleluasa di Afghanistan. – Agensi


Tempoh kuarantin Covid-19 di Jerman hanya 5 hari

Mereka yang dijangkiti Covid-19 di Jerman kini hanya perlu menjalani kuarantin selama lima hari, kata Menteri Kesihatan, Karl Lauterbach pada Selasa.

Sebelum ini mereka yang dijangkiti perlu menjalani kuarantin selama tujuh hari, lapor Bernama.

Menurut Lauterbach, kuarantin wajib hanya terpakai kepada mereka yang dijangkiti tidak termasuk kontak rapat, lapor Xinhua.

Kes Covid-19 di Jerman pada Selasa terus menunjukkan trend penurunan iaitu 632.2 jangkitan bagi setiap 100,000 rakyat manakala jumlah jangkitan baharu dalam tempoh 24 jam turun kepada 113,522.


Kes saman serangan seksual, Yusoff gagal batal tuntutan balas Anwar

Mahkamah Tinggi Kuala Lumpur menolak permohonan bekas pembantu penyelidik kepada Datuk Seri Anwar Ibrahim, Muhammed Yusoff Rawther, untuk membatalkan beberapa perenggan dalam pernyataan pembelaan dan tuntutan balas Presiden PKR itu.

Permohonan itu adalah berhubung saman yang dikemukakan oleh Muhammed Yusoff pada 14 Julai 2021 mengenai dakwaan berlaku serangan seksual terhadapnya di kediaman ahli politik tersebut empat tahun lepas, lapor Bernama.

Anwar kemudian memfailkan saman balas terhadap saman yang dikemukakan Muhammed Yusoff.

Peguam Mahajoth Singh, yang mewakili Muhammed Yusoff, ketika dihubungi pemberita berkata Pesuruhjaya Kehakiman Dr John Lee Kien How @ Mohd Johan Lee menolak permohonan anak guamnya dengan kos RM3,500.

“Defendan ada memfailkan dua permohonan iaitu penzahiran dokumen dan interlokutori. Kedua-dua permohonan itu akan didengar pada 23 Sept ini di hadapan hakim sama secara dalam talian (Zoom),” katanya selepas pengurusan kes melalui sidang video di hadapan Lee yang turut disertai peguam Navpreet Singh bagi pihak Anwar.

Dalam pernyataan tuntutannya, Muhammed Yusoff mendakwa serangan seksual itu berlaku pada 2 Okt 2018 di kediaman Anwar di Segambut apabila beliau diminta oleh setiausaha sulit Anwar iaitu Shukri Saad untuk menyerahkan sendiri teks ucapan sempena sambutan ulang tahun ke-150 Mahatma Gandhi anjuran Pejabat Pesuruhjaya Tinggi India kepada defendan.

Plaintif, yang meletak jawatan pada 24 Jun 2019, berkata satu laporan polis telah dibuat terhadap Anwar pada 7 Dis 2019 .

Jabatan Peguam Negara kemudian mengeluarkan kenyataan bahawa tiada bukti yang mencukupi untuk mendakwa Anwar.

Plaintif mendakwa akibat kejadian itu, beliau dituduh berkomplot untuk menjatuh dan merosakkan karier politik defendan selain memberi impak kepada kesihatan mentalnya kerana mendapat kritikan daripada pemimpin yang menyokong Anwar serta orang awam.

Oleh itu, beliau menuntut ganti rugi khas, umum, teruk dan teladan, faedah, kos serta relief lain yang difikirkan sesuai oleh mahkamah.


Pertemuan dengan RoS, Mat Maslan kata UMNO pertahan usul tiada pertandingan

UMNO menyatakan ketegasan tiada pelanggaran peraturan dalam keputusan meluluskan usul tiada pertandingan jawatan tertinggi parti itu kepada Jabatan Pendaftaran Pertubuhan Malaysia (RoS).

Setiausaha Agungnya, Datuk Seri Ahmad Maslan berkata pertemuan dengan RoS berlangsung hari ini dan empat wakil parti sudah berbincang berbincang dengan enam pegawai RoS diketuai ketua pengarah dan timbalannya berhubung isu aduan yang dibuat dua ahlinya berhubung usul tersebut.

“Jadi, empat pegawai UMNO berhadapan dengan enam pegawai RoS pagi tadi. Segala perkara yang telah saya nyatakan ialah tidak ada sebarang pelanggaran peraturan mesyuarat atau perlembagaan UMNO ketika selesai Perhimpunan Agung UMNO (PAU) 2022 baru-baru ini.

“Saya nyatakan majoriti lebih 90 peratus perwakilan yang hadir pada perhimpunan itu bersetuju kepada usul nombor 8 iaitu jawatan presiden dan timbalannya tidak dipertandingkan pada pemilihan kali ini.

“Saya telah menjelaskan dan dibalas dengan pertanyaan daripada pihak RoS dan saya telah jawab dengan rapi segala jawapan itu berdasarkan peraturan serta juga perlembagaan parti,” katanya dipetik laporan MalaysiaGazette.

Menurutnya lagi, UMNO juga akan menyerahkan dokumen tambahan kepada RoS Khamis ini, antaranya minit mesyuarat Perhimpunan Agung UMNO 2022 secara terperinci dan pindaan perlembagaan UMNO yang dibuat.

“Hari ini, perbincangan dan jawapan saya bahawa tidak ada sebarang pelanggaran terhadap usul yang dibentangkan dari segi peraturan mesyuarat dan perlembagaan.

“Sebab yang dua ahli UMNO yang berjumpa RoS baru-baru ini pun berkaitan isu usul tambahan nombor 8. Hari ini, kami selesai bab itu dahulu, bab lain Khamis ini akan kami bentangkan,” katanya lagi.

Terdahulu, dua ahli UMNO dari Bahagian Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, membuat aduan kepada RoS berhubung usul yang diputuskan semasa PAU tempoh hari.


67 pengunjung pusat hiburan dikompaun RM1,000 langgar SOP

Seramai 67 warga tempatan dikompaun masing-masing RM1,000 kerana mengunjungi pusat hiburan dan melanggar prosedur operasi standard (SOP) Pelan Pemulihan Negara (PPN) Fasa Empat yang masih tidak membenarkan premis hiburan beroperasi.

Ketua Jabatan Pencegahan Jenayah dan Keselamatan Komuniti (JPJKK) Kuala Lumpur Datuk Azman Ayob berkata semua 67 individu itu dikompaun dalam serbuan berasingan ke atas tiga premis pusat hiburan di Kuala Lumpur, lewat malam tadi.

“Hasil risikan mendapati kesemua pusat hiburan yang telah beroperasi itu telah melanggar Peraturan 17 Akta Pencegahan dan Pengawalan Penyakit Berjangkit PPN Fasa Empat 2021 (Melakukan aktiviti terlarang dalam pub dan kelab malam) yang masih dikuatkuasakan ketika ini,” katanya dalam kenyataan hari ini.

Pada masa sama, Azman berkata sebanyak tiga lagi kompaun yang masing-masing bernilai RM1,000 turut dikeluarkan terhadap pemilik di tiga premis pusat hiburan terlibat, lapor Bernama.

“Orang ramai dinasihatkan agar sentiasa mematuhi SOP Covid-19 yang masih dikuatkuasakan demi mengurangkan penularan jangkitan wabak ini,” katanya.

Azman meminta kerjasama orang ramai yang mempunyai sebarang maklumat mengenai pelanggaran SOP Covid-19 terutama di pusat hiburan berdekatan agar menyalurkan maklumat menerusi aplikasi Volunteer Smartphone Patrol (VSP) yang boleh dimuat turun di telefon pintar masing-masing.


Pembangkang akan terima Bajet 2023, kata PM selepas PH berkemungkinan tolak

Walaupun pembangkang berkata mungkin menolak Bajet 2023, sebaliknya Datuk Seri Ismail Sabri Yaakob yakin belanjawan yang bakal dibentang kerajaannya akan mendapat sokongan daripada semua ahli Parlimen.

Ketua blok pembangkang Pakatan Harapan (PH), Datuk Seri Anwar Ibrahim terdahulu berkata mungkin menimbang menolak Bajet 2023 sekiranya tiada jaminan daripada Perdana Menteri untuk tidak mengadakan pilihan raya umum ke-15 (PRU-15) tahun depan dan bukan tahun ini.

“Saya percaya bajet akan diterima sebab bajet ini untuk rakyat… kalau pembangkang tak setuju dengan bajet, maknanya pembangkang tak setuju apa yang diperuntukkan oleh kerajaan untuk kepentingan rakyat.

“Kalau bajet tak lulus dari segi emolumen bayar gaji kakitangan kerajaan pun tak boleh dibuat, jadi bajet perlu diluluskan,” katanya dipetik laporan media semalam.

Ismail Sabri berkata, kerajaan sentiasa terbuka dan bersedia menerima pandangan daripada pihak pembangkang berkaitan dengan Bajet 2023.

“Bagaimanapun, komen negatif dan sebagainya daripada pihak pembangkang itu memang dijangkakan seperti biasalah.

“Setiap kali bajet adalah pandangan-pandangan daripada mereka sama ada positif atau negatif dan kita terima. Biasanya pandangan-pandangan itu akan diambil kira oleh kerajaan,” katanya.

Ditanya sama ada mesyuarat tadi ada membincangkan mengenai pembubaran Parlimen, Ismail Sabri berkata, hanya perkara berkaitan perjalanan Dewan Rakyat sahaja yang dibincangkan.

Anwar semalam berkata akan meneliti terlebih dahulu perkembangan semasa bagi menimbang untuk menolak Bajet 2023 sekiranya UMNO berterusan mendesak Ismail Sabri membubarkan Parlimen selepas pembentangan pada 7 Oktober nanti.

“Kita sedang teliti (untuk menyokong atau menolak Bajet 2023).

“Kita nak tekankan soal pengurusan kerajaan dan rasuah, projek yang tidak telus seperti masalah pembelian ubat-ubatan termasuk vaksin, kontrak Digital Nasional Berhad (DNB) mengenai 5G yang sampai sekarang belum ada ketelusan,” katanya.

Sebelum ini, PH menyokong Bajet yang dibentang kerajaan Ismail Sabri susulan Memorandum Persefahaman (MoU) Transformasi dan Kestabilan Politik yang dimeterai 13 September tahun lalu.

Kegagalan usul atau Rang Undang-Undang (RUU) diluluskan akan menjadi satu bentuk ketidakpercayaan atau tiada keyakinan kepada kerajaan.

Syarat itu bagaimanapun tertakluk penunaian dan pelaksanaan transformasi yang dipersetujui dalam MoU berkenaan, selain usul dan RUU yang dibentangkan kerajaan perlu dirunding dan dipersetujui secara bersama antara kedua-dua pihak.

Untuk rekod, UMNO baru-baru ini memutuskan Ismail Sabri akan mempersembahkan kepada Yang di-Pertuan Agong berhubung cadangan pembubaran Parlimen bagi memberi laluan PRU-15 diadakan pada tahun ini juga.

Malah, Presidennya, Datuk Seri Ahmad Zahid Hamidi berkata sebelum ini sedia meredah banjir untuk berkempen sekalipun PRU-15 terpaksa diadakan semasa musim tengkujuh pada hujung tahun.


Pihak pendakwa tutup hujahan, perkukuh sabitan bersalah Najib

Pihak pendakwaan diketuai Pendakwa Raya Ad Hoc Datuk V Sithambaram hari ini (19 Ogos 2022) menamatkah hujahan lisan di hadapan panel lima hakim Mahkamah Persekutuan berhubung rayuan Datuk Seri Najib Razak terhadap sabitan hukuman penjara dan denda yang dikenakan terhadapnya berkaitan penyelewengan RM42 juta dana SRC International Sdn Bhd (SRC).

Dalam hujahan dua hari bermula semalam, Sithambaram memperkukuhkan kes pendakwaan terhadap Najib dengan mengulangi mengapa Mahkamah Persekutuan perlu mengekalkan sabitan terhadap Ahli Parlimen Pekan itu atas kesalahan berkaitan kes SRC.

Peguam kanan jenayah itu, yang bertindak sebagai pendakwa ad hoc dalam kes ini, menggariskan secara terperinci bagaimana Najib telah terlibat dalam kes itu.

Beliau juga memaklumkan panel hakim itu secara terperinci tentang bagaimana dan mengapa Hakim Mahkamah Tinggi Datuk Mohd Nazlan Mohd Ghazali mensabitkan Najib atas kesemua tujuh pertuduhan salah guna kuasa, pecah amanah jenayah dan pengubahan wang haram melibatkan RM42 juta dana SRC.

Perbicaraan hari ini bermula dengan cara yang tidak kurang dramatik berbanding bagaimana keseluruhan rayuan telah dijalankan dari hari pertama pada Isnin.

Sejurus selepas mahkamah dipanggil bersidang, peguam utama Najib, Hisyam Teh Poh Teik berdiri dan memaklumkan kepada panel hakim bahawa anak guamnya telah menamatkan khidmat firma guaman Tetuan Zaid Ibrahim Suflan TH Liew & Partners yang baharu dilantik daripada mewakilinya.

Bagaimanapun, berita ini nampaknya tidak mengejutkan Ketua Hakim Negara Tun Tengku Maimun Tuan Mat dan hakim-hakim lain yang terdiri daripada Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Hisyam baharu sahaja selesai memaklumkan kepada hakim tentang apa yang dilakukan Najib apabila Tengku Maimun mengarahkan Sithambaram untuk meneruskan penghujahannya.

Sebelum ini Najib dilaporkan telah menggugurkan peguam lamanya Tan Sri Muhammad Shafee Abdullah dan firma guamannya Shafee & Co daripada mewakilinya dalam rayuan akhir SRC hanya beberapa minggu sebelum ia dijadualkan bermula.

Beliau kemudian melantik firma Zaid Ibrahim untuk bertindak sebagai peguam caranya. Zaid hadir di mahkamah sejak pendengaran rayuan bermula pada Isnin tetapi dia dan orang lain dari firmanya tidak kelihatan hari ini.

Hisyam semalam juga memohon untuk melepaskan dirinya daripada mewakili Najib tetapi dihalang daripada berbuat demikian oleh hakim, yang menjelaskan bahawa Mahkamah Persekutuan tidak akan melayan sebarang rayuan lagi agar pendengaran ditangguhkan.

Dalam hujahan akhirnya hari ini, Sithambaram menyentuh bagaimana SRC ditubuhkan dan memperoleh pinjaman RM4 bilion daripada Kumpulan Wang Persaraan (KWAP).

Katanya, sejumlah besar wang itu iaitu RM3.6 bilion dihantar ke Bank BSI di Lugano, Switzerland pada 2012, manakala baki RM42 juta dimasukkan ke akaun Najib antara 2014 hingga 2015.

Pendakwaan memberitahu mahkamah, RM42 juta itu “digunakan oleh perayu (Najib) untuk manfaat peribadi dan tujuan politiknya”.

Mereka berhujah RM42 juta itu dialirkan menerusi dua entiti iaitu Gandingan Mentari Sdn Bhd dan Ihsan Perdana Sdn Bhd sebelum masuk ke akaun Najib.

Najib memohon mengetepikan sabitan dan hukuman terhadapnya kerana salah guna kuasa, pengubahan wang haram dan pecah amanah jenayah melibatkan RM42 juta dana SRC yang memasuki akaun banknya.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 dan hukuman penjara 12 tahun dan denda RM210 juta yang dikenakan terhadap Najib.


1,352 kes semalam, lima kematian

Jangkitan baharu Covid-19 dalam tempoh 24 jam pada Hari Raya Puasa (Isnin, 2 Mei 2022) turun semula dibawah 1,500 kes apabila merekodkan 1,352 kes berbanding 1,503 yang dicatat pada Ahad.

Daripada jumlah jangkitan baharu itu, 921 kes melibatkan individu yang telah menerima suntikan dos penggalak vaksin Covid-19; 232 (melengkapkan dua dos); 169 kes (individu tidak divaksinasi); dan 30 kes (penerima belum lengkap vaksinasi).

Jumlah itu menjadikan kumulatif positif sejak Januari 2020 hingga semalam meningkat sedikit kepada 4,450,859 dengan 4,378,864 pesakit telah pulih, dan 36,440 kes masih aktif, termasuk 35,439 pesakit masih menjalani kuarantin di rumah.

Hanya lima pesakit kini ditempatkan di PKRC; 930 dimasukkan ke hospital; dan 66 pesakit dirawat di unit rawatan rapi (ICU), dengan 44 daripadanya memerlukan alat bantuan pernafasan.

Berikut adalah kes baharu di negeri dan Wilayah Persekutuan yang dicatat semalam:

Sementara itu, dalam tempoh sama seramai lima lagi pesakit meninggal dunia akibat komplikasi Covid-19, termasuk satu kes kematian di luar fasiliti kesihatan (BID).

Selangor merekodkan tiga kematian diikuti masing-masing satu di Perak dan Sarawak.

Jumlah itu menjadikan kumulatif kematian akibat Covid-19 sejak Mac 2020 hingga semalam meningkat sedikit kepada 35,555 kes, termasuk 7,523 kes BID.


Pendakwah bawa jemaah tak lengkap vaksin perlu disiasat

Menteri di Jabatan Perdana Menteri (Hal Ehwal Agama) Idris Ahmad menggesa pihak bertanggungjawab untuk menyiasat seorang pendakwah bebas yang mendakwa membawa jemaah tidak lengkap syarat vaksinasi untuk menunaikan umrah.

Beliau yang kesal dengan perkara itu berkata kejadian berkenaan sepatutnya tidak berlaku kerana antara syarat untuk menunaikan umrah mestilah lengkap divaksinasi dengan vaksin yang ditetapkan oleh kerajaan Arab Saudi, menurut laporan Bernama.

“Saya amat kesal kalau berlaku perkara seperti begitu sedangkan syarat telah ditetapkan mesti ‘fully’ vaksin (lengkap divaksinasi).

“Macam mana mereka boleh lepas ke sana (Makkah)? Pihak bertanggungjawab kena siasat macam mana mereka boleh terbolos ke sana,” katanya.

Beliau terdahulu menyampaikan sumbangan berjumlah RM338,000 kepada 338 kakitangan agensi di bawah Jabatan Perdana Menteri (Hal Ehwal Agama) yang menjadi mangsa banjir hari ini.

Idris diminta mengulas mengenai pengakuan pendakwah terbabit yang membawa jemaah umrah tanpa vaksinasi.

Baru-baru ini, seorang pendakwah bebas didakwa menerusi Instagramnya tampil membuat pengakuan secara terbuka menjelaskan bahawa dia membawa jemaah yang tidak lengkap divaksinasi menunaikan umrah, serta mengaku bahawa beliau sendiri turut tidak menerima vaksin ‘MM’.

Difahamkan MM merujuk kepada vaksin Meningococcal dan Meningitis yang menjadi syarat ditetapkan Arab Saudi untuk jemaah umrah di seluruh dunia.

Sementara itu, Idris turut menasihatkan mana-mana pendakwah bebas supaya tidak menyampaikan sesuatu ilmu yang bukan menjadi kepakaran mereka dan menyarankan agar menyerahkan urusan itu kepada yang ahli.

“Saya sendiri tidak bercakap bab kesihatan dan saya percaya pakar perubatan kerana dalam agama kita diajar untuk bertanya kepada orang yang tahu jika kamu tidak tahu,” katanya.


Tiada peserta baju hitam bersama Anwar, marah pembangkang langgar SOP

Kumpulan baju hitam yang berhimpun pada Sabtu tidak kelihatan bersama menyertai Ketua Pembangkang Datuk Seri Anwar Ibrahim dan rakan-rakannya di Dataran Merdeka, ia selepas mereka marah kerana himpunan tersebut melanggar prosedur operasi standard (SOP).

Agenda Daily difahamkan kumpulan baju hitam enggan dikaitkan dengan Anwar dan pemimpin politik pembangkang yang mahu melanggar SOP tanpa menghiraukan penularan wabak Covid-19.

Menurut sumber, kumpulan baju hitam yang didalangi kartel baharu dalam PKR berhasrat untuk menggerakan penyokong sama pada Sabtu supaya turun bersama berhimpun pagi ini, ia bagaimanapun tidak berjaya selepas mereka kecewa kerana dikecam orang ramai yang tidak berpuas hati dengan tindakan mereka berkumpul pada Sabtu.

Selain dikecam, puluhan laporan polis juga dibuat terhadap kumpulan baju hitam yang berhimpun pada Sabtu lalu dan pihak berkuasa kini sedang mengesan dalang yang menganjurkan perhimpunan haram tersebut.

Untuk rekod, Kuala Lumpur dan Selangor merupakan dua negeri yang mencatatkan kes harian tertinggi Covid-19 dan kapasiti hospital di Lembah Klang juga berada pada tahap kritikal, ia memandangkan jumlah pesakit yang semakin bertambah.

Petugas barisan hadapan juga sudah mengalami keletihan dan kelesuan kerana pertambahan kes yang meningkat setiap hari.

Gerombolan pemimpin pembangkang berkumpul seawal 9 pagi di Dataran Merdeka tanpa menghiraukan SOP dengan tiada penjarakkan sosial dan duduk berhimpit-himpit antara satu sama lain.

Antara yang hadir, Ketua Pembangkang Datuk Seri Anwar Ibrahim bersama pengikutnya Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Kumpulan tersebut membawa sepanduk bersama yang mendesak peletakan jawatan Perdana Menteri Tan Sri Muhyiddin Yassin kerana tidak berpuas hati susulan penangguhan Sidang Khas Dewan Rakyat di Parlimen.

Bagaimanapun, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak yang dikaitkan dengan pakatan bersama Anwar tidak menghadiri himpunan pagi ini.

Sebelum ini, Setiausaha Dewan Rakyat Nizam Mydin Bacha Mydin memaklumkan Ahli-Ahli Parlimen sidang khas yang sepatutnya bersambung esok akan ditangguhkan pada tarikh yang akan dimaklumkan, selari dengan cadangan Ketua Pengarah Kesihatan Tan Sri Noor Hisham Abdullah dan penilaian risiko Covid-19 oleh kementerian kesihatan.

Pada Khamis, Noor Hisham mengarahkan supaya bangunan Parlimen dikuarantin susulan pengesanan beberapa kes Covid-19 di lokaliti tersebut.

Langkah tersebut menimbulkan bantahan daripada MP pembangkang.

Semalam, Timbalan Perdana Menteri, Datuk Seri Ismail Sabri Yaakob berkata penangguhan Sidang Khas Dewan Rakyat esok dibuat atas nasihat Noor Hisham selepas penilaian risiko berikutan peningkatan kes dikesan di Parlimen sejak Isnin lalu.

“Jika di tempat lain, apabila jumlah kes positif dikesan melebihi 40, kawasan itu sudah dikenakan Perintah Kawalan Pergerakan Diperketatkan (PKPD). Jadi inilah yang orang marah, seolah-olah kami ini ‘kayangan’ ada imuniti dan kekebalan.

“Sepatutnya persidangan tidak boleh dijalankan. Tetapi kebenaran khas diberikan dengan mengurangkan bilangan seramai 80 orang yang boleh berada dalam dewan serta memendekkan perbahasan bagi mengelakkan berlaku penularan,” katanya.


34,939 kematian terkumpul akibat Covid-19 sejak Mac 2020

Jumlah kematian akibat komplikasi Covid-19 dalam tempoh 24 jam semalam (30 Mac 2022) turun kepada 33 kes berbanding 64 pada Selasa, lapor Kementerian Kesihatan (KKM), hari ini.

Angka itu menjadikan kumulatif kematian sejak 17 Mac 2020 hingga semalam meningkat kepada 34,939 kes, termasuk 7,373 kes pesakit Covid-19 meninggal dunia di luar fasiliti kesihatan atau ’brought in death’ (BID).

Semalam sahaja seramai 11 pesakit yang disahkan dijangkiti Covid-19 dikategorikan sebagai kes BID, menurut data CovidNOW yang dikemas kini tengah malam tadi.

Untuk rekod, dalam tempoh seminggu lalu sebanyak 146 kes kematian melibatkan pesakit berusia 80 tahun dan ke atas; 112 kes (70-79 tahun); 89 kes (60-69 tahun); 36 kes (50-59 tahun); 25 kes (40-49 tahun); 11 kes (30-39 tahun); tiga kes (12-17 tahun); dua kes (18-29 tahun); dan satu kes (0-4 tahun).

Data juga menunjukkan Johor dan Kedah masing-masing mencatat enam kes kematian akibat Covid-19 semalam, menjadikan kumulatif meningkat kepada 4,423 dan 2,561 kes.

Sehingga semalam, Johor mencatat 371,515 kumulatif positif, dengan 357,447 pesakit telah sembuh dan 9,645 kes masih aktif, termasuk 9,060 pesakit menjalani kuarantin di rumah.

Sementara Kedah pula mencatat kumulatif positif sebanyak 291,307 kes, dengan 278,786 pesakit telah pulih, dan 9,960 kes masih aktif, termasuk 9,613 pesakit menjalani kuarantin di rumah.

Bagi negeri-negeri lain, Perak dan Kuala Lumpur masing-masing mencatat empat kematian diikuti, masing-masing tiga di Pahang serta Sarawak, masing-masing dua kes di Pulau Pinang serta Selangor dan satu kes di Kelantan, Negeri Sembilan serta Sabah.

Tiada kes kematian akibat Covid-19 dilaporkan di Melaka, Perlis, Terengganu, Labuan dan Putrajaya, semalam.

Pecahan kes berkaitan Covid-19 di setiap negeri sehingga 30 Mac 2022.


Spekulasi bubar Parlimen dalam masa terdekat selepas tular satu emel?

Susulan penularan satu emel yang diterima dikalangan Ahli Parlimen (MP) termasuk kerajaan dan pembangkang menyebabkan spekulasi kuat mengatakan berkemungkinan tarikh pilihan raya umum ke-15 (PRU-15) semakin dekat.

Beberapa MP dikatakan ada menerima emel yang memaklumkan berhubung penamatan pembayaran faedah, kebiasaannya ia akan diterima apabila Parlimen bakal dibubarkan bagi memberi laluan PRU diadakan.

Emel tersebut yang diterima daripada Pejabat Parlimen Malaysia meminta supaya mereka mengemaskini maklumat Anggota Pentadbiran dan Ahli Parlimen (APAD) yang akan terlibat dengan pembubaran Parlimen – salah satu tanda PRU akan diadakan.

Memetik laporan Utusan, MP parti Warisan memberitahu ada menerima emel tersebut dan menjelaskan ia biasanya dikaitkan dengan pembubaran Parlimen dalam masa terdekat kerana ia tidak dihantar setiap tahun.

Malah, semasa PRU-14 lalu emel sama juga diterimanya dan disusuli dengan pembubaran Parlimen sebulan kemudiaan.

“Pejabat Parlimen tidak meminta kemas kini setiap tahun, hanya apabila pembubaran Parlimen hampir dekat. Sebelum ini pun kami menerima emel dan tidak lama selepas itu Parlimen pun dibubarkan,” katanya dipetik laporan portal itu.

Hasil semakan mendapati portal itu jgua mendapati emel tersebut dihantar kepada semua ahli Dewan Rakyat, menyatakan bahawa Parlimen Malaysia dengan kerjasama Bahagian Pencen, Jabatan Perkhidmatan Awam (JPA) sedang mengemas kini maklumat fail peribadi APAD.

Ahli-ahli Dewan Rakyat diberitahu, mereka diminta melengkapkan tiga borang iaitu Maklumat Penamatan Perkhidmatan (Anggota Pentadbiran/Ahli Parlimen/Setiausaha Politik), Permohonan Pelantikan Wakil Skim A dan Borang Pertukaran Akaun Bank serta beberapa salinan dokumen sokongan.

Surat itu menyatakan, kesemua dokumen perlu dikemukakan selewat-lewatnya pada atau 10 Jun ini.

Sementara itu, Ahli Parlimen Padang Rengas, Datuk Seri Mohamed Nazri Aziz dari UMNO ketika diminta menjelaskan maksud emel tersebut bagaimanapun menafikan Parlimen dibubarkan hanya disebabkan penghantaran emel berkenaan.

“Tidak, kita hanya mengembalikan semula kebebasan Parlimen ke pentadbirannya sendiri. Tidak berkait dengan pembubaran Parlimen,” katanya.

Terdahulu, Perdana Menteri Datuk Seri Ismail Sabri Yaakob semasa Konvensyen Barisan Nasional (BN) berkata tidak akan melambatkan PRU-15 diadakan walau sesaat apabila tiba masanya nanti.

Bagaimanapun, kenyataan tersebut bertentangan dengan pendiriannya semasa di Tokyo yang berkata kerajaan perlu menangani isu inflasi terlebih dahulu yang lebih penting kerana menghimpit rakyat.

Namun, pemimpin utama UMNO semasa Konvensyen BN khususnya kumpulan Kluster Mahkamah berterusan memberi desakan kepada Ismail Sabri supaya segera membubarkan Parlimen kerana parti itu nampaknya sudah bersedia untuk menang besar semula.


Boleh guna pas sempadan ke Thailand

Pengembara dari Malaysia dan Thailand kini boleh menggunakan pas sempadan untuk memasuki kedua-dua negara bermula hari ini.

Exco Hubungan dan Kerjasama Sempadan Perlis Ruzaini Rais berkata kelonggaran itu diberikan hasil persetujuan kerajaan Malaysia dan Thailand bagi merancakkan kembali pembangunan di kedua-dua negara, lapor Bernama.

Ruzaini berkata pengembara atau pelancong yang ingin menggunakan pas sempadan hanya perlu membuat permohonan menerusi laman portal ‘Thailand Pass’ dalam tempoh 24 jam sebelum perjalanan ke negara berkenaan.

“Penggunaan pas sempadan ini hanya dibenarkan untuk penduduk di empat negeri iaitu Perlis, Kedah, Perak Utara dan Kelantan.

“Mereka yang menggunakan pas sempadan juga hanya dibenarkan memasuki Thailand selama tiga hari,” katanya selepas mengadakan lawatan susulan pembukaan semula pintu sempadan di Kompleks Imigresen, Kastam dan Kuarantin (ICQ) di sini hari ini.

Mengulas lanjut, Ruzaini berkata Malaysia turut memberi kelonggaran kepada pengembara atau pelancong dari Thailand yang menggunakan pas sempadan untuk berulang alik memasuki negara ini namun pihak terlibat seharusnya lengkap divaksinasi.

Beliau berkata bagi pengembara atau pelancong yang menggunakan passport untuk ke Malaysia, prosedur operasi standard (SOP) yang diguna pakai adalah sama seperti pembukaan sempadan negara pada 1 April lepas.

“Individu yang ingin memasuki negara ini menggunakan pasport juga perlu membeli perlindungan insurans dan melakukan saringan kesihatan terlebih dahulu,” katanya.

Dalam perkembangan berkaitan, Ruzaini berkata seramai 82 pengembara telah direkodkan merentasi sempadan Malaysia-Thailand menggunakan pintu sempadan ICQ Padang Besar setakat 10 pagi tadi.

Menurut beliau pihaknya menjangkakan jumlah pengembara dari kedua-dua negara itu bakal bertambah dalam tempoh seminggu selepas ini.

Pada 1 April lepas, pintu sempadan di Wang Kelian dibuka semula kepada rakyat Malaysia-Thailand selepas ia ditutup sebelum ini berikutan ancaman wabak Covid-19.


Tiada pemimpin parti dalam kerajaan mahu jatuhkan kerajaan, DAP jawab Hadi

DAP menafikan wujud pergolakan dalam kerajaan campuran Pakatan Harapan (PH)-UMNO seperti didakwa Presiden PAS, Tan Sri Abdul Hadi Awang.

Setiausaha Agungnya, Anthony Loke menyangkal wujud usaha pemimpin parti dalam kerajaan yang mahu menjatuhkan kerajaan sedia ada.

“Pemimpin tertinggi dalam setiap gabungan memberikan jaminan penuh dan kerjasama baik untuk menjayakan agenda kerajaan perpaduan.

“Saya yakin tiada usaha antara mereka untuk melemahkan atau menjatuhkan kerajaan perpaduan,” katanya dipetik laporan FMT hari ini.

Hadi semalam berkata ada tanda “tidak puas hati” dalam kalangan parti komponen yang membentuk kerajaan campuran.

Kerajaan perpaduan dianggotai PH-BN, Gabungan Parti Sarawak dan Gabungan Rakyat Sabah serta mendapat sokongan Ahli Parlimen Muda, Warisan, Parti Bangsa Malaysia dan bebas.

Loke berkata, walaupun Ahli Parlimen kerajaan bebas menyuarakan rasa tidak puas hati atau perbezaan pandangan, ia tidak bermakna kerajaan akan tumbang.

Beliau juga mendakwa Hadi tidak bertanggungjawab dengan mengatakan pembangkang mahu merampas Putrajaya.

Semalam, Hadi memberitahu wartawan di Parlimen, pembangkang berusaha menjatuhkan kerajaan dan mereka mempunyai hak berbuat demikian.

Minggu lalu, Ahli Parlimen Marang itu turut meramalkan pentadbiran Perdana Menteri Datuk Seri Anwar Ibrahim akan tumbang “dalam masa terdekat” dan “atapnya bocor, pintunya terbuka dan dindingnya pecah”.


Zahid bakal PM kesepuluh tawar 3 kerusi TPM jika BN menang besar

Presiden UMNO Datuk Seri Ahmad Zahid Hamidi, hari ini (23 Oktober 2022) menunjukkan siapa sebenar yang bakal menjadi Perdana Menteri (PM) kesepuluh Malaysia selepas Pilihan Raya Umum Ke-15 (PRU-15), 19 November depan.

Ia susulan tindakannya yang mengumumkan tawaran tiga jawatan Timbalan Perdana Menteri (TPM) sekiranya Barisan Nasional (BN) menang majoriti pada PRU-15 tu.

Zahid yang sebelum ini disebut-sebut bakal PM kesepuluh, membuat pengumuman itu pada satu majlis di Sabah hari ini yang turut dihadiri Naib Presiden UMNO yang juga PM sementara Datuk Seri Ismail Sabri Yaakob.

Sepatutnya Ismail Sabri lah yang membuat pengumuman itu kerana beliau adalah ‘poster boy’ dan dicalonkan oleh semua UMNO bahagian sebagai PM kesepuluh.

Ketika mengumumkannya, Zahid berkata tiga jawatan TPM turut melibatkan pemimpin dari Sabah dan Gabungan Parti Sarawak (GPS).

“Jawatan TPM tidak ada dalam Perlembagaan. Sebelum ini, hanya ada empat jawatan menteri kanan. Jadi tidak mustahil tiga jawatan TPM diwujudkan sekiranya BN menang dengan dominan.

“Jawatan itu akan disandang oleh mana-mana pemimpin dari Sabah, Sarawak dan Semenanjung.

“Tiga TPM itu akan diwujudkan jika BN muncul dominan untuk membentuk Kerajaan Persekutuan pada PRU-15 nanti,” kata Pengerusi BN itu pada sidang media selepas Perasmian Program Gelombang Biru BN Zon 3, di Papar, menurut BH.

Menurut Zahid cadangan berkenaan akan dimasukkan ke dalam manifesto BN Sabah sebelum pilihan raya ini.

Katanya, ia merupakan satu pendekatan baharu yang dicadangkan pihaknya di mana selain BN Sabah, BN Semenanjung dan GPS juga dapat memasukannya sebagai manifesto.

Sebelum ini, Agenda Daily melaporkan persoalan timbul siapakah sosok pemimpin UMNO yang bakal menjadi PM jika berjaya memenangi PRU-15 bulan depan.

Walaupun atas kertas UMNO menamakan Ismail Sabri sebagai calon PM, cakap-cakap dalam akar umbi lebih cenderung mempercayai Zahid juga layak untuk memegang jawatan nombor satu negara itu.

Selepas berjaya memberi tekanan kepada Ismail Sabri membubarkan Parlimen, akar umbi melihat Zahid kini merupakan individu paling berkuasa kerana tandatangannya untuk watikah pencalonan lebih berharga berbanding Ismail Sabri yang hanya merupakan Naib Presiden dan ‘poster boy’.

Malah dalam kumpulan Whatsapp akar umbi UMNO juga sudah berlaku perbincangan hangat yang menyokong Zahid sebagai PM baharu kesepuluh dan bukannya Ismail Sabri, sekali gus menambah lagi spekulasi berkemungkinan Zahid lebih layak untuk mengemudi negara.


SPRM ambil keterangan kedua Menteri DAP: Laporan

Suruhanjaya Pencegahan Rasuah Malaysia (SPRM) dilaporkan mengambil kenyataan kedua daripada Menteri Sumber Manusia kerajaan Pakatan Harapan-Barisan Nasional (PH-BN) daripada DAP, V Sivakumar, setelah dua pembantunya ditahan baru-baru ini.

Utusan memetik sumber sebagai berkata kenyataan tambahan melibatkan siasatan terhadap jutaan ringgit yang didakwa dibayar untuk mendapatkan kontrak kerajaan berkaitan kuota pekerja asing.

Laporan itu juga menyebut bahawa SPRM sedang mencari lebih ramai individu untuk membantu dakwaan bahawa pembayaran dibuat melalui orang tengah, dan seorang pemimpin parti politik boleh menjadi antara yang dipanggil.

“Keterangan tersebut mungkin akan membabitkan beberapa saksi terdiri dalam kalangan pegawai di kementerian, syarikat kontraktor serta agensi di bawah kementerian itu bagi memperkukuhkan siasatan.

“Mungkin juga, akan ada pemimpin sebuah parti politik yang menjaga kewangan parti yang dikaitkan dengan menteri itu juga akan dipanggil namun ia bergantung kepada siasatan selepas ini.

“Setakat ini, difahamkan, keterangan menteri itu juga telah diambil SPRM sekali lagi selepas beliau hadir ke Pejabat SPRM pada Ahad lalu,” kata sumber itu.

Akhbar itu tidak melaporkan nama menteri berkenaan, tetapi Sivakumar mengesahkan kepada pemberita bahawa kenyataannya telah direkodkan di pejabat SPRM pada 16 April lalu, walaupun menafikan bahawa dia adalah suspek dalam siasatan yang sedang dijalankan.

SPRM sebelum ini dilaporkan telah menggeledah pejabat dan rumah menteri itu sebagai sebahagian daripada siasatan ke atas dakwaan rasuah seorang ahli perniagaan yang ditahan bersama dua pembantunya.

Dilaporkan bahawa SPRM tidak menemui sebarang bukti yang diperlukan.

Pada 13 April, seorang pembantu kepada Sivakumar telah ditahan bersama seorang ejen pengambilan oleh SPRM kerana didakwa atas kuota untuk mengambil pekerja asing, yang merupakan bidang kuasa Kementerian Sumber Manusia.

Sehari kemudian, seorang lagi suspek yang dikenal pasti sebagai setiausaha sulit wanita Sivakumar menjadi orang terbaharu yang ditahan oleh agensi antirasuah sejak siasatan bermula.

Ini susulan penggeledahan di pejabat dan kediaman menteri berkenaan sebelum ini tidak menemukan wang tersebut atau bukti-bukti wang tersebut diterima menteri berkenaan.

Pada 16 April lalu, laporan menyebut bahawa Sivakumar disiasat SPRM berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak-kontrak kerajaan terhadap individu tertentu.

Ahli Parlimen DAP hadir ke SPRM bagi menjelaskan dakwaan beliau telah menerima wang secara tunai oleh seorang ahli perniagaan yang juga ditahan SPRM bersama dua pegawai kanannya.

Sesi merakam keterangan itu juga dipercayai berlangsung selama lebih sembilan jam dan serentak itu SPRM turut dikatakan menggeledah pejabat dan rumah menteri terbabit bagi menjejaki wang yang didakwa diperoleh beliau.


Kerajaan laksana PKP bersasar jika kesan titik panas

Jika sesebuah kawasan itu dikesan sebagai titik panas penularan wabak Covid-19 baharu lah pihak berkuasa akan mengenakan Perintah Kawalan Pergerakan (PKP) bersasar di kawasan tersebut, kata Datuk Seri Ismail Sabri Yaakob.

Menteri Kanan (Kluster Keselamatan) itu berkata kerajaan tidak bercadang untuk melaksanakan PKP menyeluruh seperti awal dahulu apabila semua aktiviti disekat dan pendekatan baharu akan mengikut sistem Hotspots Identification for Dynamic Engangement (HIDE) yang akan digunakan.

“Jika ada kawasan titik panas, kita akan buat PKP tetapi mengikut kepada kampung, mukim atau daerah yang mempunyai kes penularan yang banyak dengan skala paling kecil ialah Perintah Kawalan Pergerakan Diperketatkan (PKPD), namun ia masih secara bersasar setakat ini.

“Bagaimanapun, macam-macam kemungkinan boleh berlaku kerana mengikut data Kementerian Kesihatan Malaysia (KKM) jika tiada intervensi daripada kerajaan, kes boleh sampai sehingga lebih 5,000 selepas raya dan boleh meningkat sehingga 10,000 kes pada Julai dan Ogos,” katanya lapor Bernama.

Kebimbangan tercetus susulan peningkatan kes baharu yang tinggi sejak kebelakangan ini dengan 4,498 kes baru semalam, malah orang ramai juga tidak dibenarkan merentas negeri untuk pulang berhari raya.

Mengulas lebih lanjut, Ismail Sabri berkata Mesyuarat Jawatankuasa Teknikal Majlis Keselamatan Negara (MKN) pagi ini, juga membincangkan kemungkinan PKP pada hari raya, dengan keputusannya dijangka diumumkan pada petang ini atau selewat-lewatnya esok bagi memberi rakyat membuat persediaan sebaiknya.

Ismail Sabri juga mengesahkan MKN Pahang telah membuat permohonan supaya daerah Kuantan diletakkan di bawah PKP mengambil kira peningkatan kes positif di beberapa lokaliti di daerah itu sejak akhir-akhir ini, namun ia juga belum diputuskan.


MIC ambil langkah berani adakan pemilihan, tidak ikut UMNO

Berbeza dengan UMNO yang menangguhkan pemilihan parti, MIC sebaliknya mengambil langkah berani apabila membuat keputusan untuk mengadakan pemilihan pada bulan ini.

Perkara itu diumumkan Presidennya, Tan Sri S A Vigneswaran yang berkata pemilihan dan mesyuarat perwakilan bagi sayap Pemuda, Wanita, Putera dan Puteri parti berkenaan ditetapkan pada 17 Oktober.

Penamaan calon parti pula akan bermula pada 10 Oktober ini.

“Bagi peringkat bahagian, penamaan calon akan berlangsung pada 17 Okt manakala mesyuarat dan pemilihan ditetapkan pada 24 Okt,” katanya lapor Bernama.

Terdahulu, beliau mempengerusikan Majlis Tertinggi MIC di ibu pejabat parti itu hari ini.

Menurut Vigneswaran penamaan untuk pemilihan MIC di peringkat negeri, majlis tertinggi dan naib presiden ditetapkan pada 20 Nov dan pemilihan ditetapkan 27 Nov.

Beliau berkata MIC memutuskan untuk mengadakan pemilihan parti kerana negara kini di bawah pentadbiran baharu dan sudah mula menunjukkan tanda untuk keluar daripada pandemik COVID-19.

“Banyak perubahan dari segi statistik (Covid-19) kini. Jadi MIC mengambil kesempatan untuk mengendalikan pemilihan parti,” kata beliau.

Kata Vigneswaran pemilihan baharu membolehkan banyak muka baharu untuk menyertai parti itu di peringkat akar umbi, bahagian dan negeri bagi menentukan corak dan hala tuju MIC selepas ini.

Pada Pilihan Raya Umum ke-14 lepas, MIC bertanding di sembilan kerusi Parlimen dan menang dua daripadanya di Tapah dan Cameron Highlands.

Namun, dalam Pilihan Raya Kecil (PRK) Cameron Highlands pada Januari 2019, MIC memberi laluan kepada calon UMNO, Ramli Mohd Nor yang memenangi kerusi berkenaan.


New South Wales ditutup susulan penularan varian Delta

Kerajaan di wilayah utara Australia telah mengisytiharkan seluruh wilayah New South Wales (NSW) sebagai titik panas Covid-19, dan mengeluarkan Victoria dan Australia Selatan daripada senarai panas, mulai tengah malam ini.

Mana-mana individu yang tiba di wilayah utara dari mana-mana tempat di NSW selepas jam 5 petang hari ini akan diwajibkan menjalani kuarantin selama 14 hari.

Lebih 30 kerajaan tempatan di Sydney dan sekitarnya diisytiharkan sebagai titik panas Covid-19 susulan penularan varian Delta sejak Jun lalu, sekali gun meletakkan wilayah utara Australia dalam larangan perjalanan.

Ketua Menteri NSW Gladys Berejiklian hari ini melaporkan rekod harian tertinggi jangkitan Covid-19 tahun ini sebanyak 172 kes sekali gus meningkat angka keseluruhan kepada 2,400 kes disebabkan varian Delta.

Dalam kenyataannya Ketua Pengarah Kesihatan bagi wilayah utara Australia Dr Hugh Heggie berkata varian Delta Covid-19 telah terbukti lebih menular khususnya ke wilayah NSW melalui pergerakan pekerja sektor penting atau pelanggaran sekatan kuarantin serta perintah penutupan.

“Kami bersikap terbuka dalam menyatakan wilayah New South Wales sebagai titik panas kerana kami tidak tahu di mana kes Covid-19 mungkin berlaku dan akan menimbulkan risiko untuk kesihatan dan keselamatan wilayah,” katanya.

Beliau berkata faktor lain yang menyebabkan perisytiharan titik panas itu disebabkan jumlah penduduk NSW yang belum divaksin.

Sementara itu, perisytiharan titik panas di wilayah Victoria yang turut menempatkan Melbourne dan Geelong, selain Adelaide, dibatalkan mulai tengah malam ini.

Individu yang sekarang ini menjalani kuarantin wajib setelah mereka melakukan perjalanan di wilayah itu akan dibenarkan pulang.

Perisytiharan itu dimansuhkan setelah perintah sekatan dan penutupan di Melbourne dan Adelaide ditarik balik, di mana Dr Heggie berkata wilayah itu berjaya mengekang penularan wabak Covid-19.

“Victoria secara umumnya telah mampu mengawal penularan Covid-19 dan kes yang ada sekarang hanya membabitkan individu yang menjalani kuarantin,” katanya. – Agensi


Siapa di belakang syarikat untuk majukan Hutan Simpan Kekal Kuala Langat Utara?

Hari Kemerdekaan negara ke 64 diraikan di Selangor dengan sekali lagi terputusnya bekalan air melibatkan 463 kawasan akibat pencemaran bau yang dikesan di stesen pam air mentah di Jenderam Hilir.

Namun itu bukanlah kemuncak nestapa di negeri ini.

Selain air terputus yang menjejaskan kehidupan rakyat yang sudah sedia tertekan dengan pandemik Covid 19, ada satu lagi bencana besar yang bakal menimpa negeri ini akibat kerakusan kerajaan negeri Pakatan Harapan (PH).

Kerajaan negeri PH telah meluluskan dalam mesyuarat MMKN bertarikh 5 Mei 2021 penyahwartaan Hutan Simpan Kekal Kuala Langat Utara seluas 536.7 hektar untuk dibangunkan sebagai ‘mixed commercial development’ oleh sebuah syarikat iaitu Gabungan Indah Sdn Bhd.

Pupuslah hutan paya gambut atau ‘peat swamp forest’ Selangor yang keluasannya sebesar 70 Stadium Bukit Jalil yang akan memusnahkan biodiversiti hutan berkenaan dengan simpanan flaura dan fauna yang endemik.

Selain juga memusnahkan tanah adat turun-temurun suku Orang Asal Temuan.

Malaysia menguasai 11 peratus daripada hutan paya gambut dunia dan dengan kelulusan ini Kerajaan PH menyumbang ke arah pupusnya keluasan hutan itu.

PH dan Kerajaan Negeri perlu membatalkan hasat ini dan mengekalkan status hutan simpan ini demi masa depan generasi akan datang.

Siapakah di belakang Gabungan Indah Sdn Bhd sehingga mereka diberikan keistimewaan menggondol dan memperkosa tanah hutan negeri berusia ribuan tahun semata-mata kerana mahu meraih keuntungan?

PH tidak boleh dilepaskan dengan kerakusan yang cukup tidak bertanggungjawab ini. Menteri Besar dan Ahli Exconya perlu menjawab kepada rakyat atau diturunkan sebelum merela dihukum dalam Pilihan Raya Umum Ke-15 nanti.

Bebaskan Selangor dari PH!

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kenyataan Ambrin cetus siasatan ubah laporan audit 1MDB: Saksi

Kenyataan bekas Ketua Audit Negara Tan Sri Ambrin Buang kepada Suruhanjaya Pencegahan Rasuah Malaysia (SPRM) adalah asas untuk memulakan siasatan ke atas kes gangguan laporan audit 1Malaysia Development Bhd (1MDB), kata seorang pegawai penyiasat SPRM kepada Mahkamah Tinggi Kuala Lumpur, hari ini (Jumaat, 2 September 2022).

Haniff Lami berkata demikian ketika pemeriksaan balas oleh peguam bekas Ketua Pegawai Eksekutif 1MDB Arul Kanda Kandasamy, Datuk N Sivananthan.

Dalam kenyataan saksinya, Haniff berkata siasatannya tertumpu kepada pindaan yang dibuat terhadap laporan Jabatan Audit Negara (JAN) berdasarkan arahan Arul Kanda kepada Ambrin.

Sivananthan: Jadi apa yang anda faham daripadanya ialah dia membuat perubahan kerana diarahkan berbuat demikian?

Haniff: Ya, betul.

Sivananthan: Jadi ini adalah titik permulaan penyiasatan anda?

Haniff: Ya, betul.

Bagaimanapun, peguam bela juga menegaskan bahawa kenyataan Ambrin kepada SPRM berbeza dengan keterangan bersumpah Haniff di mahkamah.

Sivananthan berkata, Ambrin memberitahu mahkamah bahawa beliau membuat pindaan kepada laporan itu berdasarkan budi bicaranya sendiri.

Memetik TheEdge, Sivananthan kemudian bertanya kepada Haniff sama ada beliau bersetuju bahawa terdapat percanggahan dalam kenyataan Ambrin – yang direkodkan pada November 2018 dan Mac 2019 – yang mana saksi mengiyakannya.

Sivananthan: Jadi anda bersetuju dengan saya bahawa jika Ambrin membuat perubahan atas budi bicaranya sendiri bahawa ia berbeza daripada apa yang anda katakan dalam kenyataan saksi anda. Ini adalah dua perkara yang berbeza?

Hanif: Ya, benar.

Hanif juga berkata bahawa beliau tidak mengetahui apa yang dinyatakan Ambrin di mahkamah dan bersetuju dengan Sivananthan bahawa sebagai ketua JAN ketika itu, Ambrin berhak membuat pindaan kepada laporan itu.

Dilaporkan bahawa apabila Ambrin mengambil pendirian pada Ogos 2020, beliau berkata pindaan yang dibuat kepada laporan itu dibenarkan olehnya dan beliau tidak akan bersetuju dengan perkataan “gangguan” yang digunakan untuk menggambarkan perubahan yang dibuat kepada laporan itu.

Dalam perbicaraan ini, bekas Presiden UMNO yang juga bekas Perdana Menteri Datuk Seri Najib Razak didakwa menyalahgunakan kuasa atas kapasitinya ketika itu sebagai perdana menteri dan menteri kewangan dalam mengubah laporan audit 1MDB yang disediakan oleh JAN, yang akan dibentangkan kepada Jawatankuasa Kira-kira Wang Negara (PAC) pada 24 Februari 2016.

Arul Kanda pula didakwa bersubahat dengan Najib dalam membuat pindaan itu bagi melindungi Najib daripada tindakan tata tertib, sivil atau jenayah berkaitan 1MDB.

Arul Kanda kini kekal sebagai tertuduh sehingga tamat kes pendakwaan, apabila Mohamed Zaini akan memutuskan sama ada dia telah bercakap benar dan sama ada dia perlu kekal sebagai tertuduh dalam perbicaraan ini.

Pada 12 Ogos lalu, Haniff berkata siasatannya menyebabkan beliau membuat kesimpulan bahawa bekas perdana menteri itu telah menggunakan kuasanya untuk memerintahkan pindaan dibuat sebelum laporan itu sepatutnya dibentangkan kepada PAC pada 24 Februari 2016.

Haniff juga berkata bahawa Arul Kanda bersubahat dalam perkara ini.

Ketika pemeriksaan balas oleh peguam Najib, Tan Sri Muhammad Shafee Abdullah, Haniff bersetuju bahawa beliau membuat kesimpulan ini berdasarkan kenyataan lisan dan bertulis oleh saksi berbeza kepada SPRM.

Ambrin dan pegawai JAN menjalankan audit ke atas 1MDB antara 9 Mac 2015 dan 4 Mac 2016. Selepas itu mereka dijadualkan membentangkan penemuan audit kepada PAC pada 24 Februari 2016.

Ianya, bagaimanapun, tidak menjadi kenyataan. Sebaliknya, Arul Kanda didakwa bertemu Ambrin dan pegawai JAM terbabit pada 24 dan 25 Februari 2016.

Selepas itu, beberapa perkara dikeluarkan daripada laporan audit 1MDB susulan pertemuan dengan Najib dan Arul Kanda, termasuk kehadiran ahli perniagaan dalam buruan Low Taek Jho atau Jho Low pada mesyuarat lembaga pengarah 1MDB, dan sebahagian daripada penyata kewangan 1MDB 2014.

Haniff juga bersetuju dengan Sivananthan dan Shafee bahawa Arul Kanda dan Najib berhak melihat laporan yang telah diaudit itu sebagai “juruaudit”.

Sivananthan juga mencadangkan bahawa sebagai presiden 1MDB ketika itu, Arul Kanda berhak melihat laporan berkenaan dan memberi komen atau cadangan.

Beliau berkata, pada akhirnya, masih terpulang kepada budi bicara JAN untuk menerima cadangan ini atau tidak, dan Hanif bersetuju dengan kenyataan itu.

Shafee juga menegaskan bahawa 1MDB berada di bawah Menteri Kewangan Inc dan Najib sebagai menteri kewangan ketika itu berhak diberi taklimat mengenai laporan audit itu.

Shafee: Jadi saya cadangkan Najib berhak sebagai orang yang diaudit untuk diberi taklimat atau memberi sebarang cadangan untuk menjelaskan keadaan sebenar?

Haniff: Betul.

Haniff juga bersetuju dengan cadangan Shafee bahawa tidak semua cadangan pindaan oleh 1MDB diterima oleh JAN dan jabatan itu boleh menggunakan budi bicaranya untuk mengambil kira cadangan tersebut.

Shafee menegaskan bahawa terdapat mesyuarat berikutnya selepas mesyuarat 24 Februari 2016 di mana maklumat lanjut diberikan kepada JAN dan menjadi tugas profesional jabatan itu untuk memasukkannya ke dalam laporan untuk memberikan gambaran lengkap.

Shafee: Secara logiknya, sebagai pegawai penyiasat, adakah anda bersetuju bahawa juruaudit atau mana-mana profesional, jika mereka menemui fakta tambahan yang memberikan gambaran yang lebih lengkap, (mereka perlu dimasukkan) dalam laporan yang masih belum disiapkan. Setuju?

Haniff: Setuju.

Shafee: Dan jika terdapat sebarang salah faham, menjadi tanggungjawab mereka untuk membetulkannya?

Haniff: Ya.

Sementara itu, merujuk kepada keterangan saksi lain, Ketua Pendakwa Raya Datuk Seri Gopal Sri Ram menegaskan bahawa jika tidak kerana mesyuarat pada 24 Februari 2016, laporan asal akan dibentangkan kepada PAC.

Semasa pemeriksaan semula oleh Sri Ram dan Timbalan Pendakwa Raya Ahmad Akram Gharib, Haniff memberi keterangan bahawa mesyuarat 24 Februari 2016 itu bukan mesyuarat akhir, sebaliknya telah diadakan pada Disember 2015.

Sri Ram: Ketika siasatan anda, adakah anda mengesahkan sama ada ini (mesyuarat pada 24 Februari 2016) sebenarnya adalah persidangan akhir?

Haniff: Tidak, ia bukan persidangan akhir.

Ahmad Akram: Bilakah persidangan akhir yang betul?

Haniff: Disember 2015.

Perbicaraan disambung di hadapan hakim Mahkamah Tinggi Mohamed Zaini Mazlan pada 7 September.

Najib hadir di mahkamah pada hari ini berpakaian sut gelap. Turut hadir anaknya Nooryana Najwa Najib dan isteri Datin Seri Rosmah Mansor.


DAP boikot majlis pengumuman calon PH bersama Anwar

Ketua Pembangkang Datuk Seri Anwar Ibrahim mengumumkan nama calon Pakatan Harapan (PH) bagi Pilihan Raya Negeri (PRN) Melaka tanpa kehadiran wakil DAP yang tidak berpuas hati dengan langkah meletak dua calon bekas Ahli Dewan Undangan Negeri (ADUN) UMNO yang menarik sokongan sebelum ini.

Majlis pengumuman calon oleh Presiden PKR itu tidak dihadiri pimpinan utama DAP selepas dua bekas ADUN, Datuk Seri Idris Haron dan Datuk Nor Azman Hassan disahkan akan bertanding atas tiket PH.

Idris akan bertanding bertanding mewakil PKR di Asahan sementara Nor Azman akan bertanding di Pantai Kundor.

Terdahulu, pencalonan kedua-dua mereka itu mendapat penentangan Setiausaha Agung DAP Lim Guan Eng.

Untuk rekod, DAP semalam mengadakan majlis pengumuman calon berasingan tidak bersama dengan Anwar dan juga Presiden Amanah, Mohamad Sabu.

Anwar berkata keputusan untuk memasukkan kedua-dua calon tersebut sudah menjadi “rahsia terbuka”.

Beliau juga mendakwa Guan Wng tidak menghadiri majlis pengumuman hari ini kerana DAP sudah mengumumkan calon mereka lebih awal.

“Saudara Guan Eng dan pimpinan DAP menyampaikan salam hormat kerana meminta kepada kami untuk mengumumkan awal di Kuala Lumpur beberapa hari lalu nama-nama calon yang dikemukakan DAP mewakili PH,” katanya.


Pembahagian kerusi dengan PH di Terengganu belum muktamad, kata Ahmad Said

UMNO-Barisan Nasional (BN) masih belum memuktamadkan pembahagian kerusi dengan Pakatan Harapan (PH) di Terengganu buat masa ini.

Rundingan kerusi antara UMNO-BN dengan PH di Terengganu masih dalam peringkat perbincangan dan belum mencapai kata putus lagi setakat ini, kata Pengerusi negeri, Datuk Seri Dr Ahmad Said .

“Kita masih dalam proses perbincangan dengan pemimpin PH negeri dan jumlah kerusi pun belum diputuskan.

“Walaupun PRN dijangka diadakan Julai ini, tetapi proses perbincangan dan pengagihan kerusi akan dimuktamadkan sebelum itu,” katanya dipetik laporan BH.

Ahmad yang juga Pengerusi Badan Perhubungan UMNO Terengganu berkata demikian selepas ditanya berhubung pembahagian kerusi dengan PH menjelang Pilihan Raya Negeri (PRN) tidak lama lagi.

Ahmad ditemui selepas menghadiri Majlis Rumah Terbuka Hari Raya Aidilfitri peringkat UMNO bahagian Kuala Terengganu di Dewan Sivik Pasir Panjang, di sini.

Pada keputusan Pilihan Raya Umum ke-14 (PRU14), BN hanya memenangi 10 kerusi daripada 32 kerusi DUN, manakala bakinya iaitu 22 lagi kerusi dimenangi PAS.

Kerusi dimenangi BN adalah DUN Kuala Besut, Hulu Besut, Jertih, Permaisuri, Langkap, Batu Rakit, Seberang Takir, Telemong, Bukit Besi dan Kijal.

Mengulas lanjut, Ahmad yang juga Ahli Dewan Undangan negeri (ADUN) Kijal, berkata proses perbincangan, termasuk jumlah kerusi dijangka selesai sebelum PRN.


Penduduk Gurun ada hak undi siapa : Baddrol Bakhtiar

Bekas ketua pasukan bola sepak Kedah, Baddrol Bakhtiar yang mengambil keputusan terjun ke dunia politik memberitahu beliau akan memberikan yang terbaik kepada pengundi sama seperti dilakukannya dalam dunia bola sepak.

Calon PAS bagi DUN Gurun itu membandingkan pengalamannya ketika pencalonan semalam seperti bermain dalam perlawanan akhir bola sepak.

“Saya berazam mahu buat yang terbaik untuk rakyat, macam mana saya bermain bola sepak di padang dan rapat dengan penyokong bola sepak negeri Kedah, macam itulahlah saya mahu mencurahkan usaha saya kepada rakyat di negeri Kedah ini sekiranya saya dipilih nanti.

“Perasaan saya memang teruja dan saya bersyukur, rasa terharu kerana ramai yang hadir pada pagi ini. Alhamdulillah semua berjalan dengan lancar dan sebaik menyerahkan borang dan disahkan calon, saya berserah kepada Allah.

“Saya akan berusaha sebaik mungkin untuk bersama dengan rakyat sekitar taman di DUN Gurun untuk memberi kepercayaan kepada penduduk di Gurun dan mereka ada hak untuk mengundi siapa yang mereka pilih,” katanya yang kelihatan tenang dan tidak kekok selepas selesai menyerahkan borang pencalonannya.

Baddrol bersama calon PN Guar Chempedak, Abdul Ghafar Saad dan calon Sungai Limau, Mohd Azam Abd Samat tiba awal di Pusat Penamaan Calon di Dewan Lestari Guar Chempedak semalam dengan diiringi lebih 1,000 penyokong.

Baddrol akan bertembung satu lawan satu dengan calon Pakatan Harapan, Firdaus Johari, anak penyandang DUN Gurun, Tan Sri Johari Abdul.


Mahkamah Rayuan tolak permohonan rayuan UMNO batal saman SRC

Mahkamah Rayuan hari ini menolak rayuan UMNO untuk membatalkan saman yang difailkan terhadap parti politik itu oleh SRC International Sdn Bhd dan dua anak syarikatnya untuk menuntut RM16 juta yang didakwa dipindahkan secara salah kepada UMNO.

Panel tiga hakim terdiri daripada Datuk Hadhariah Syed Ismail, Datuk Abu Bakar Jais dan Datuk Seri Mariana Yahya mendapati tiada merit dalam rayuan UMNO, lapor Bernama.

“Ini bukanlah suatu kes yang jelas serta sesuai untuk diputuskan melalui permohonan pembatalan,” kata Hakim Hadhariah yang mengetuai panel itu.

Beliau mengatakan bahawa terdapat beberapa isu yang telah ditimbulkan di dalam pliding yang difailkan termasuk isu pelanggaran tanggungjawab fidisuari, pelanggaran amanah, penyalahgunaan duit amanah dan tindakan frod terhadap duit amanah yang hanya boleh diputuskan melalui perbicaraan penuh di mahkamah.

“Kesemua responden (SRC International, Gandingan Mentari Sdn Bhd dan Jendela Pinggiran Sdn Bhd) memohon hak mereka untuk didengar,” katanya sambil menambah jika terdapat sebarang kesalahan yang dilakukan, pasti ada cara untuk membetulkannya semula.

Hakim Hadhariah mengekalkan keputusan Mahkamah Tinggi pada 10 Nov tahun lepas yang menolak permohonan UMNO untuk membatalkan saman itu.

Panel itu juga membatalkan rayuan UMNO terhadap keputusan Mahkamah Tinggi yang membenarkan SRC International dan anak syarikatnya untuk meminda nama defendan dalam writ saman dan pernyataan tuntutan mereka selepas peguam yang mewakili UMNO, Shahrul Fazli Kamaruzaman memberitahu mahkamah mengenai penarikan balik rayuan berhubung keputusan itu.

Panel hakim itu mendengar rayuan tersebut melalui dalam talian.

Dalam writ samannya, SRC International, Gandingan Mentari dan Jendela Pinggiran mendakwa parti politik itu mengetahui bahawa wang tersebut adalah milik SRC International dan UMNO tidak mempunyai asas untuk menerima dana berkenaan.

Syarikat itu pada mulanya memfailkan saman itu dengan menamakan UMNO yang disaman melalui Presidennya Datuk Seri Dr Ahmad Zahid Hamidi, Setiausaha Agung UMNO Datuk Seri Ahmad Maslan selaku defendan.

Mahkamah Tinggi bagaimanapun membenarkan permohonan syarikat itu untuk meminda nama defendan dalam writ saman dan pernyataan tuntutan menggantikan Ahmad Zahid dan Ahmad Maslan dengan Setiausaha Kerja UMNO Datuk Mohd Sumali Reduan.

Pada 10 Mei 2021, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.

Kementerian itu menyebut writ saman terbabit difailkan pada 7 Mei 2021 iaitu enam oleh 1MDB dan 16 oleh SRC.

Peguam Nur Syafinaz Vani Abdullah mewakili SRC International, Gandingan Mentari dan Jendela Pinggiran.


Norma baru proses pengundian, tiada lagi peraih undi tapi perlu ikut SOP

Orang ramai yang keluar mengundi perlu memastikan mematuhi prosedur operasi standard (SOP) dan tiada lagi keriuhan suasana pilihan raya seperti kebiasaannya pada Pilihan Raya Negeri (PRN) Melaka kali ini.

Tiada lagi peraih undi seperti mana kebiasaan mana pilihan raya sebelum ini, sebaliknya pengundi perlu memakai pelitup muka, menjalani proses saringan suhu badan, menggunakan pensanitasi tangan dan merekodkan kehadiran serta mengamalkan penjarakan fizikal.

Malahan, pengundi juga terlebih dahulu perlu melakukan proses saringan di satu khemah disediakan sebelum dibenarkan masuk mengundi.

Bagi pengundi yang bergejala dan tidak melepasi saringan suhu badan akan tetap dibenarkan mengundi di khemah khas yang dipantau oleh pegawai kesihatan.

Pengundi berkenaan akan diuruskan oleh pegawai kesihatan untuk pemeriksaan dan tindakan lanjut.

Sebanyak 217 pusat mengundi dan 1,109 saluran telah mula buka pada pukul 8 pagi ini bersempena PRN Melaka.

Dijangka sebanyak 476,037 pengundi akan keluar mengundi hari ini bagi memilih 28 daripada 112 calon bertanding dalam pilihan raya tersebut.

Para pengundi boleh menunaikan tanggungjawab masing-masing bermula 8 pagi sehingga 5.30 petang.

Proses pengundian awal telah berlangsung pada Selasa lalu apabila 89.90 peratus atau 10,390 pengundi terdiri daripada anggota tentera dan pasangan serta anggota polis telah melaksanakan tanggungjawab mereka sebagai pengundi awal.

PRN Melaka diadakan ekoran pembubaran Dewan Undangan Negeri Melaka yang ke-14 pada 4 Oktober seperti mana di bawah Fasal (2) Perkara 19 Perlembagaan Negeri Melaka ekoran empat Ahli Dewan Undangan Negeri (ADUN).

Ia ekoran empat ADUN menarik sokongan kepada kerajaan negeri pimpinan Ketua Menteri, Datuk Sulaiman Md. Ali.


Tak berani pecat 10 MP BN, adakah Zahid takut hilang jawatan TPM?

Sudah terbongkar sudah siapa 10 Ahli Parlimen UMNO-Barisan Nasional (BN) yang menandatangani surat akuan berkanun (SD), tetapi mengapa tidak berani pecat pula?

Jika sebelum ini UMNO boleh memecat pemimpin veteran seperti Datuk Seri Shahidan Kassim dan Tan Sri Annuar Musa tetapi kenapa kini takut pula hendak memecat 10 MP yang didakwa menyokong Pengerusi Perikatan Nasional (PN), Tan Sri Muhyiddin Yassin selepas Pilihan Raya Umum Ke-15 (PRU-15).

Datuk Seri Ahmad Zahid Hamidi berkata sudah memaafkan tindakan 10 MP tersebut tetapi adakah ahli UMNO masih mahu mempercayai kata-kata Presiden UMNO itu yang sudah banyak kali cakap berbelit-belit.

Penipuan terbesar dilakukan adalah apabila Zahid sendiri melanggar ketetapan parti yang memutuskan ‘No Anwar, No DAP’, sebaliknya kini bekerjasama dengan Datuk Seri Anwar Ibrahim dan juga DAP untuk membentuk kerajaan campuran.

Ternyata dakwaan sebelum ini Zahid mempunyai hubungan istimewa dengan cikgunya, Anwar bukan palsu malah adalah realiti sebenar.

Jika benar 10 MP UMNO-BN tersebut melanggar disiplin parti, Zahid sepatutnya mengambil tindakan berani dengan memecat mereka semua kerana ia boleh dianggap satu pengkhianatan kepada parti tersebut.

Pengkhianat dalam UMNO perlu dibersihkan dan jika tidak diambil tindakan, dibimbangi selepas ini kekalahan lebih teruk bakal dihadapi dalam PRU-16 nanti.

Tindakan memaafkan 10 MP tersebut memperlihatkan betapa lemahnya Zahid yang dilihat tidak berani mengambil tindakan tegas terhadap ahli UMNO yang ingkar dan tidak patuh arahan parti.

UMNO tidak boleh menyimpan terlalu lama ahli-ahlinya yang dianggap pengkhianat kerana ia akan menjadi barah kepada parti, ia terbukti semasa PRU-15 lalu kerana kelewatan mengambil tindakan mengakibatkan UMNO mengalami kekalahan terburuk dalam sejarah negara.

Bukannya Zahid tidak tahu sebelum PRU-15 lalu siapa pengkhianat dalam parti yang tidak mengikut arahannya, malah boleh pula menjalin kerjasama dengan pihak musuh.

Pendedahan 10 MP tersebut oleh Zahid tidak memadai jika tiada tindakan tegas diambil, bagaimanapun adakah ada keberanian untuk memecat mereka tersebut?

Namun, ia sesuatu yang mustahil dapat dilakukan Zahid untuk memecat semua 10 MP tersebut kerana UMNO-BN kini tidak memiliki jumlah kerusi yang banyak berbanding parti lawan yang lain.

Untuk rekod, UMNO-BN kini hanya memiliki 30 kerusi Parlimen selepas PRU-15 lalu dan sekiranya 10 orang dipecat ia akan menyebabkan tinggal 20 MP yang menyokong kerajaan campuran dengan Pakatan Harapan (PH).

Selepas bekerjasama dengan Anwar dan DAP, nampaknya Zahid mendapat manfaat dan untung paling banyak walaupun masih sedang berdepan kes mahkamah, malah diberikan jawatan kedua tertinggi dalam kerajaan campuran.

Sebelum ini, semasa Muhyiddin dan Datuk Seri Ismail Sabri Yaakob menjadi Perdana Menteri, Zahid tidak langsung berpeluang dilantik dalam Kabinet tetapi sebaliknya apabila menyertai kerajaan campuran PH-DAP, beliau diberikan jawatan Timbalan Perdana Menteri.

Ganjaran jawatan tersebut diberikan kepada Zahid memandangkan kejayaannya memujuk semua MP UMNO-BN untuk mengikut cakapnya untuk menyertai kerajaan campuran dan menyokong Anwar menjadi PM Ke-10.

Jika Zahid selepas PRU-15 mengambil keputusan untuk menyokong kerajaan PN,mustahil sama sekali beliau akan dilantik ke dalam barisan Kabinet.

Berbeza dengan Anwar, ternyata kasih sayang cikgu dan anak murid masih ada, jadi jawatan Timbalan Perdana Menteri diberikan kepada Zahid.

Jawatan Timbalan Perdana Menteri amat penting dan berharga kepada Zahid tatkala kes mahkamahnya masih sedang berjalan ketika ini.

Zahid pastinya tidak mahu kehilangan jawatan penting tersebut dan tidak mahu mengambil risiko tinggi dengan memecat 10 MP UMNO-BN yang didakwa tidak menyokong tindakannya untuk bekerjasama dengan Anwar dan DAP.

Jika dipecat 10 MP UMNO-BN, ia menyaksikan tinggal 20 sahaja baki wakil UMNO-BN dalam kerajaan campuran PH-BN dipimpin Anwar.

Apabila tinggal 20 sahaja MP dalam kerajaan, UMNO akan menjadi parti paling lemah dalam kerajaan campuran Anwar dan pastinya ia perkara yang mahu dielakkan Zahid daripada berlaku.

Jadi, tidak hairanlah jika Zahid tidak akan berani mengambil tindakan memecat semua 1O MP UMNO-BN tersebut kerana ia juga berisiko besar akan menyebabkan dirinya kehilangan jawatan Timbalan Perdana Menteri.

Langkah memaafkan 10 MP UMNO-BN tersebut hanya lakonan dan drama semata-mata kononnya mahu menonjolkan sikap pemaaf Zahid walaupun realitinya sangat marah dan tidak dapat menerima tindakan tersebut yang dianggap mengkhianati parti.

Disinilah ahli UMNO dan orang ramai dapat menilai samada Zahid sebenarnya tidak berani memecat 10 MP tersebut demi menjaga jawatan Timbalan Perdana Menterinya.


Bekas MB Perlis dari UMNO dituduh buat tuntutan palsu RM1.8 juta

Bekas Menteri Besar Perlis Datuk Seri Azlan Man mengaku tidak bersalah di Mahkamah Sesyen di sini hari ini, terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.

Azlan, 64, membuat pengakuan itu sebaik pertuduhan dibacakan terhadapnya di hadapan Hakim Norsalha Hamzah, menurut laporan Bernama.

Mengikut kesemua pertuduhan, Azlan sebagai ejen kerajaan negeri Perlis iaitu Menteri Besar Perlis didakwa menggunakan beberapa dokumen mengandungi butiran palsu bagi membuat tuntutan kemudahan Cuti Seberang Laut ke London, United Kingdom sedangkan tidak ada perjalanan seperti yang dituntut tersebut.

Dokumen itu antaranya invois dan sebut harga tiket penerbangan pergi balik dan hotel penginapan yang dikeluarkan Sri Kedawang Travel & Tours (W) Sdn Bhd dan Aidil Travel & Tours Sdn Bhd, selain Pesanan Kerajaan Negeri Perlis (borang AM 75E) yang didakwa digunakan bagi membuat tuntutan kos tiket penerbangan, hotel penginapan dan pengangkutan.

Kesemua kesalahan didakwa dilakukan di Pejabat Setiausaha Kerajaan Negeri Perlis, Kompleks Dewan Undangan Negeri, Persiaran Wawasan di sini, antara Disember 2013 hingga Disember 2017.

Bagi semua pertuduhan itu, dia didakwa mengikut Seksyen 18 Akta Suruhanjaya Pencegahan Rasuah Malaysia 2009 (Akta 694) yang boleh dihukum di bawah Seksyen 24(2) akta sama.

Sabit kesalahan, boleh dipenjarakan selama tempoh tidak melebihi 20 tahun dan denda tidak kurang daripada lima kali ganda jumlah atau nilai butir matan palsu atau silap itu atau RM10,000 mengikut mana-mana lebih tinggi.

Mahkamah kemudian membenarkan Azlan dikenakan jaminan RM50,000 bagi semua pertuduhan dengan seorang penjamin dan pasport perlu diserahkan kepada mahkamah.

Azlan diwakili peguam Burhanudeen Abdul Wahid manakala pendakwaan dikendalikan Timbalan Pendakwa Raya SPRM Ahmad Akram Gharib.

Sementara itu, Ahmad Akram memohon mahkamah menetapkan tarikh sebutan kes dalam tempoh sebulan ini memandangkan Azlan turut dijangka berhadapan dengan lima pertuduhan di bawah Akta Pencegahan Pengubahan Wang Haram, Pencegahan Pembiayaan
Keganasan dan Hasil Daripada Aktiviti Haram (AMLATFPUAA) 2001 (Akta 613) di Mahkamah Kuala Lumpur pada Rabu ini.

Beliau turut mencadangkan agar perbicaraan kes di bawah Seksyen 18, Akta SPRM 2009 di Mahkamah Sesyen Kangar dipindahkan ke Mahkamah Kuala Lumpur bagi memudahkan proses perbicaraan di bawah kedua-dua akta yang dihadapi tertuduh.

Mahkamah kemudian menetapkan 12 Mei ini sebagai tarikh sebutan kes.